Kesan hitam di pasir pantai rupanya serangga mati
Oleh KOSMO!

10 Jun 2021, 5:00 pm
WELLS, MAINE – Misteri ‘pasir’ berwarna hitam yang melekat pada tapak kaki pengunjung Pantai Wells akhirnya terbongkar apabila pakar mendapati kesan kotor tersebut sebenarnya terdiri daripada jutaan serangga kecil yang telah mati, lapor akhbar New York Post kelmarin.
Penemuan itu diperoleh selepas beberapa pengunjung melaporkan tapak kaki mereka dipenuhi dengan kesan kotor seperti pasir berwarna hitam ketika mengunjungi pantai tersebut.
“Saya mengutip beberapa kesan berwarna hitam itu dan memeriksa di bawah mikroskop. Hasilnya mendapati ia adalah serangga-serangga kecil yang telah mati,” ujar seorang bekas ahli kaji laut, Linda Stathoplos.
Sementara itu, akhbar Press-Herald melaporkan, seorang ahli geologi, Steve Dickson berkata, dia tidak dapat memastikan jenis serangga tersebut, namun percaya ia akan dihanyutkan semula ke dalam laut tidak lama lagi.
“Ini adalah yang pertama kali saya melihat keadaan itu seumur hidup saya,” katanya.
Dickson buat masa ini sedang bekerjasama rapat dengan ahli-ahli entomologi untuk mengenalpasti serangga tersebut dan asalnya.

Dalam pada itu, menurut pengunjung, kesan hitam pada kaki mereka sukar dibersihkan meskipun telah membasuhnya berkali-kali. – AGENSI


Jangan tunjuk bodoh, saya pernah rasa – Soo Wincci
Oleh HANISAH SELAMAT

10 Jun 2021, 4:41 pm
PETALING JAYA: Selebriti yang juga penyanyi, Dr . Soo Wincci berharap wanita masa kini sentiasa menjadi diri sendiri daripada menunjukkan ‘bodoh-bodoh sikit’ semata-mata mahu cepat dapat jodoh.
Katanya, pengalaman bercinta masa lalu hampir membuatkannya melupakan cita-cita dan kerjaya disebabkan nyaris menuruti kemahuan kekasih.
“Saya faham apa yang cuba disampaikan mengenai isu ‘buat-buat’ bodoh tetapi zaman sudah berubah dan pemahaman golongan khususnya anak muda zaman sekarang sudah berbeza.
“Ramai bagi komen, perlukah mereka buat begitu untuk ‘mengikat’ bakal suami. Tidak semestinya, sebab lelaki zaman sekarang pun ramai yang bijak menilai tetapi ditakuti ada juga yang ambil kesempatan.
“Jangan disebabkan hanya mahu berkahwin sahaja kita tunjuk bodoh kerana perjalanan perkahwinan itu masih panjang. Jangan nanti disebabkan tunjuk bodoh dari awal, hidup kita ditindas. Jadi saja diri sendiri.
“Saya bercakap daripada pengalaman. Dahulu saya nyaris mengorbankan cita-cita kerana buat-buat bodoh demi kekasih namun mujur saya cepat sedar,” katanya kepada Kosmo! Online.

Penyanyi lagu Terus Terang itu mengulas kenyataan pakar motivasi terkenal, Profesor Datuk Dr. Muhaya Mohamad yang ‘panas’ sejak semalam.
Video perkongsian Muhaya yang juga pakar mata itu berjudul ‘Kenapa Wanita Lambat Jodoh’ mencetuskan perdebatan ramai apabila menyebut perkataan ‘buat macam bodoh-bodoh sikit’.
Menerusi video berdurasi 56 saat tersebut, Muhaya berpendapat, wanita tidak seharusnya berusaha untuk mendapat taraf yang setanding atau melebihi kaum lelaki dalam kehidupan.
Biarpun penyataan tersebut disokong ramai dan dianggap mempunyai maksud tersirat, Wincci percaya , kenyataan sebegitu boleh memberi kefahaman berbeza terutama kepada golongan muda.
“Saya menghormati ketokohannya tetapi ada perkara yang perlu dipertimbangkan sebelum bersuara, tambahan pula membabitkan isu wanita bujang dan perkahwinan.
“Adakah wanita yang belum berkahwin seperti saya sentiasa mahu kesamarataan? Adalah golongan ini sentiasa tunjuk pandai? Semua ini sedikit sebanyak boleh membuatkan ada pihak terasa.
“Saya bukan tidak mengikuti video berkenaan, begitu juga dengan perkongsiannya sebelum ini. Cuma sebagai penonton dan turut menerima pertanyaan pengikut, saya luahkan pendapat ini.
“Bagi saya jangan gunakan perkataan ‘bodoh’ sebab ‘bodoh’ itu satu konotasi negatif, sekali gus boleh cetuskan salah faham. Mungkin dia mahu sebut manja, lembut dan pandai bertolak ansur,” katanya.
Wincci kini baharu menamatkan kuarantin 14 hari selepas kembali dari tempat pengajiannya di Sepanyol dan dijangka pulang ke sana pada Ogos depan.
“Sebenarnya saya bercuti selama tiga bulan untuk melangsaikan beberapa projek, termasuk rakaman lagu baharu, penggambaran video muzik dan penerbitan sebuah program masakan.
“Namun disebabkan ‘total lockdown’, rancangan itu terpaksa diubah mengikut kesesuaian. Harapan saya, kita semua mematuhi Prosedur Operasi Standard (SOP) bagi mengekang Covid-19,” ujarnya. – K! ONLINE


Pelajar cemerlang SPM buru impian jadi peguam
Oleh TENGKU DANISH BAHRI TENGKU YUSOFF

10 Jun 2021, 5:08 pm
KUALA TERENGGANU – Keputusan cemerlang dalam Sijil Pelajaran Malaysia (SPM) 2020 mendorong Nurul Yasmin Sofiya Roshaizad meneruskan cita-cita bergelar peguam.
Anak sulung daripada tiga beradik itu berkata, kerjaya sebagai pengamal undang-undang sudah mula diminati sejak kecil dan pencapaian 8A dalam SPM melonjakkan lagi semangatnya.
Nurul Yasmin, 18, berkata, impian untuk meningkatkan taraf hidup keluarga juga mendorongnya untuk belajar bersungguh-sungguh.
“Abah menyara hidup kami sekeluarga dengan bekerja kampung, manakala ibu pula suri rumah sepenuh masa. Jadi saya ingin mengubah nasib keluarga.
“Sebagai anak sulung, saya memikul tanggungjawab ini dan berharap dapat membanggakan ibu dan abah dengan memburu cita-cita menjadi seorang peguam,” katanya ketika ditemui di rumahnya di Kampung Kubang Machang di sini hari ini.
Nurul Yasmin berkata, dia menyimpan impian melanjutkan pelajaran di Universiti Sultan Zainal Abidin (UniSZA) dalam jurusan undang-undang sebagai langkah pertama mengejar cita-citanya.

Nurul Yasmin berkata, sudah tiba masa untuk membalas jasa ibu bapanya mendidik dan membesarkan tiga orang anak walaupun hidup mereka tidak semewah orang lain. – K! ONLINE


Keith Foo jadi sukarelawan di PPV
Oleh ZAKKINA WATI AHMAD TARMIZI

10 Jun 2021, 5:06 pm
SEREMBAN – Sudah sebati dengan kerja-kerja kesukarelawanan dalam dirinya, pelakon, Keith Foo turut tidak ketinggalan untuk bertugas sebagai sukarelawan di pusat pemberian vaksin (PPV).
Dia yang juga sukarelawan St. John Ambulance Malaysia Cawangan Negeri Sembilan berkata, ketika ini dia sudah bertugas selama tiga hari di PPV Hospital Pakar CMH.
Tambahnya, dalam keadaan penggambaran drama terpaksa diberhentikan sementara ekoran pelaksanaan Perintah Kawalan Pergerakan (PKP) ketika ini, jadi dia mengisi waktu yang ada sebagai sukarelawan.
“Dalam keadaan peningkatan kes Covid-19 ketika ini, saya rasakan ini waktu yang baik untuk saya membantu terutama mengurangkan beban petugas barisan hadapan.
“Sebelum ini saya banyak terlibat dalam program kemanusiaan seperti banjir, program derma darah dan pengedaran peralatan perlindungan diri (PPE) ke hospital dan klinik, namun kali ini cabarannya membantu mempercepatkan proses pendaftaran dan mengisi borang di PPV.
“Saya seronok dapat berjumpa dengan penerima vaksin terutamanya dalam kalangan warga emas,” katanya ketika ditemui pemberita di hospital tersebut hari ini.

Keith yang berasal dari Gemas memberitahu, sebelum ini, sekiranya dia tidak terlibat dalam sebarang penggambaran drama, memang dia akan turun padang membantu golongan yang memerlukan.
“Saya sudah terlibat dalam bidang kesukarelawanan sejak tiga tahun lalu, ia sudah sebati dengan hidup saya.
“Pernah sekali saya menyertai aktiviti sukarelawan pada bulan Ramadan lalu di Hospital Tuanku Ja’afar (HTJ), saya puas dapat membantu petugas barisan hadapan dan apabila saya pulang saya tidur lena,” katanya lagi.
Dalam pada itu, pelakon drama Ariana Rose itu menjelaskan, dia berhasrat untuk menerbitkan sebuah dokumentari berkaitan aktiviti kesukarelawanan satu hari nanti.
“Penglibatan saya dalam bidang ini dilihat sebagai pemangkin semangat untuk orang lain menyertai aktiviti seperti ini. Mungkin satu hari nanti boleh buat satu kisah mengenai aktiviti kesukarelawanan ini,” katanya.
Menyentuh mengenai kariernya, Keith memberitahu telah selesai menjalani penggambaran beberapa buah telefilem dan drama.
“Antaranya adalah drama Dia Bukan Bidadari dan telefilem Gostan pula akan ditayangkan pada Sabtu ini dalam slot drama TV RTM,” katanya lagi.-K!ONLINE


Hari paling ditakuti Elfira telah tiba, nenek positif Covid-19
10 Jun 2021, 4:41 pm
PETALING JAYA – Selepas dua hari, barulah pelakon Elfira Loy mempunyai kekuatan berkongsi berita menyedihkan apabila neneknya disahkan positif Covid-19 pada 8 Jun lalu.
Menerusi perkongsian dalam InstaStorynya, Elfira, 27, berkata, neneknya disahkan positif selepas menjalani ujian calitan buat pertama kali pada 8 Jun, sebelum ujian kedua yang dilakukan semalam menunjukkan keputusan sama.
Disebabkan itu, sekarang neneknya terpaksa dimasukkan ke hospital dan menjalani kuarantin di sana.
“Saya terima berita sedih semalam tetapi baru hari ini dapat hadam. Akhirnya hari yang saya paling takuti telah tiba.
“Nenek saya disahkan positif untuk ujian calitan pertamanya pada 8 Jun. Keputusan PCR kedua yang dilakukannya semalam juga menunjukkan keputusan sama,” tulisnya.
Susulan itu, Elfira memohon peminatnya untuk mendoakan kesihatan neneknya dan berharap simptom dialami tidak teruk.

“Mohon doakan ya buat nenek saya, Siti Rokiyah Saad. Harapnya simptom tak teruk. Sekarang dia cuma alami demam biasa.
“Tetapi dia baru lepas menjalani pembedahan kencing manis. Syafakillah Atuk,” katanya lagi.
Terdahulu, Elfira berkongsi pengalaman membawa neneknya menerima suntikan dos pertama vaksin Sinovac di Universiti Tunku Abdul Rahman, Sungai Long, Kajang pada 3 Jun lalu.
Meskipun datang dalam keadaan berkerusi roda kerana baru sahaja menjalani pembedahan, namun pelakon itu bersyukur kerana proses suntikan dilalui neneknya berjalan lancar.- K! ONLINE


Shafie selesai menghadap Agong
Oleh NUR HUDA MUSA

10 Jun 2021, 4:33 pm
KUALA LUMPUR – Ahli Parlimen Semporna, Datuk Seri Mohd. Shafie Apdal meninggalkan pekarangan Istana Negara selepas selesai sesi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.
Kenderaan berwarna hitam yang membawanya dilihat keluar dari pekarangan Istana melalui Pintu 2 pada pukul 4.21 petang tadi.
Presiden Warisan itu yang tiba di Istana Negara pada pukul 3 petang tadi adalah pemimpin parti politik keempat yang menghadap baginda hari ini.
Terdahulu, tiga pemimpin parti politik hadir menghadap baginda hari ini iaitu Timbalan Presiden Pas, Tuan Ibrahim Tuan Man, Ahli Parlimen Ayer Hitam, Datuk Seri Wee Ka Seong dan Ahli Parlimen Langkawi, Tun Dr. Mahathir Mohamad. – K! ONLINE


Pelajar cemerlang idam sambung pelajaran di Jepun
Oleh KHAIRUL MOHD. ALI

10 Jun 2021, 4:16 pm
PASIR GUDANG – Pelaksanaan kaedah Pengajaran dan Pembelajaran di Rumah (PdPR) tidak menghalang pelajar Sekolah Menengah Kebangsaan (SMK) Taman Nusa Damai di sini untuk mencatatkan keputusan cemerlang dalam peperiksaan Sijil Pelajaran Malaysia (SPM) 2020.
Muhammad Azri Shah Azian, 19, berjaya mencatat keputusan 6A+ dan 3A dalam keputusan yang diumumkan secara dalam talian hari ini.
Anak sulung daripada lima beradik itu berkata, PdPR tidak menjadi halangan untuknya berjaya kerana perkara itu bergantung kepada kemahuan dan usaha sendiri.
“Kalau kita mahu berjaya semua itu bergantung kepada diri sendiri. Semasa PdPR, saya berusaha mengulang kaji mata pelajaran yang lemah dengan merujuk YouTube.
“Apabila lewat bangun dan tertinggal PdPR, saya akan bertanya kepada cikgu dan rakan sekelas. Ini perlu dilakukan kerana saya tidak mengikuti mana-mana kelas tuisyen,” katanya ketika ditemui di kediamannya di Bandar Bistari Perdana, di sini hari ini.
Dalam peperiksaan percubaan SPM 2020 di SMK Taman Nusa Damai tahun lalu, dia turut memperoleh keputusan cemerlang 9A dalam semua mata pelajaran diambil.

Tambahnya, kejayaan tersebut juga bergantung kepada disiplin yang dilakukan di rumah dengan menetapkan waktu untuk belajar.
“Ibu bapa juga banyak membantu dengan memberi sokongan agar saya kekal menumpukan perhatian dalam pembelajaran ketika di rumah.
“Mereka banyak memantau saya dan bukan sebaliknya mengongkong,” ujarnya yang berhasrat melanjutkan pelajaran ke Jepun dalam bidang sains teknologi.
Muhammad Azri turut memberitahu, dia juga pernah mengikuti kelas pengajian bahasa Jepun sebagai persediaan untuk melanjutkan pengajian ke negara matahari terbit itu.-K! ONLINE


Raih 11A meskipun hampir patah semangat SPM ditangguh
Oleh NUR AMALINA AZMAN

10 Jun 2021, 4:02 pm
LANGKAWI – Pelajar Maktab Mahmud Langkawi, Nur Aisyah Zakaria pernah kecewa dan hampir patah semangat apabila mendapat tahu peperiksaan Sijil Pelajaran Malaysia (SPM) 2020 terpaksa ditangguhkan kerana pandemik Covid-19.
Namun, anak kelahiran pulau peranginan ini cepat bangkit dan menganggapnya sebagai satu hikmah dengan menggunakan masa sebaiknya untuk mengulang kaji pelajaran.
Hasilnya, Nur Aisyah, 18, berjaya membuktikan semangatnya tidak pernah luntur apabila memperoleh keputusan 11A dalam peperiksaan berkenaan.
Katanya, dia bersyukur kerana berjaya mendapat keputusan cemerlang sekali gus menggembirakan kedua ibu bapanya meskipun terpaksa belajar dalam suasana baharu akibat penularan wabak itu.
“Antara cabaran terbesar apabila peperiksaan ditangguhkan disebabkan Covid-19 yang menyebabkan mental saya ‘down’.
“Selain itu, saya juga perlu menyesuaikan diri tinggal di asrama kerana semua pelajar yang menghadapi SPM diwajibkan tinggal di asrama pada sesi persekolahan lalu,” katanya ketika ditemui di rumahnya di Kampung Teluk Nibong di sini hari ini.

Menurut anak kedua daripada tujuh beradik itu, dia mengamalkan surah al-Mulk dan berpuasa pada setiap Isnin dan Khamis di samping mengulang kaji pelajaran pada awal pagi selepas solat subuh. – K! ONLINE


12 maut pesawat tentera Myanmar terhempas
Oleh KOSMO!

10 Jun 2021, 4:28 pm
YANGON, MYANMAR – Seramai 12 orang terbunuh dalam satu nahas pesawat tentera yang terhempas di wilayah Mandalay, Myanmar pagi ini ekoran cuaca buruk, kata seorang jurucakap junta.
Pesawat tersebut yang membawa enam kru serta lapan penumpang berlepas dari bandar Naypyidaw pagi ini dan menuju ke Pyin Oo Lwin.
“Pesawat itu terputus hubungan apabila berada pada jarak 400 meter dari sebuah kilang besi berhampiran lapangan terbang di Mandalay,” kata jurucakap junta, Zaw Min Tun dalam satu kenyataan.
Satu pasukan menyelamat dikerahkan ke lokasi nahas untuk menyelamatkan dua orang penumpang yang telah dikejarkan ke hospital tentera berdekatan.
Setakat ini, tiada butiran lanjut mengenai penumpang yang terkorban, selain anggota kecemasan masih berada di lokasi kejadian. – AFP


Kalau betul ada, Sara Ali harap Naga Tasik Chini bangun
Oleh MOHAMMAD SHAHEMY AZMI

10 Jun 2021, 4:16 pm
PETALING JAYA – “Kalau betul dalam Tasik Chini ada naga, saya harap naga itu bangun dan melihat sendiri kemusnahan yang berlaku kepada Tasik Chini.”
Itulah luahan kesedihan pelakon Sara Ali akibat terkejut melihat melihat kemusnahan alam yang berlaku terhadap sebuah lokasi pelancongan popular, Tasik Chini yang terletak di Pekan, Pahang.
Menerusi satu hantaran yang dimuat naik dalam Instagramnya, Sara atau nama sebenarnya Siti Sarah Hairi Ali, 31, berkongsi kenangan lewat zaman kanak-kanaknya yang pernah menikmati keindahan lanskap Tasik Chini, namun kini telah musnah dek ketamakan manusia.
“Tasik Chini dahulu dan sekarang. Masa kecil ayah saya selalu bawa kami anak-beranak pergi Tasik Chini naik bot.
“Saya selalu ditakutkan dengan cerita ada naga di bawah tasik itu. Mungkin itu adalah salah satu cara supaya saya dengar cakap supaya tidak meletakkan jari di dalam air ketika bot sedang bergerak,” tulisnya menerusi dua keping gambar Tasik Chini, dahulu dan sekarang.
Sara ketika dihubungi Kosmo! Online memberitahu, dia juga tidak menyangka dan berasa sangat terkilan dengan kemusnahan yang berlaku terhadap Tasik Chini yang dahulunya cukup indah.

“Saya pernah melihat keindahan Tasik Chini ketika masih kecil. Tapi sekarang sudah tidak sama lagi.
“Saya tidak tahu sama ada generasi akan datang berpeluang untuk melihat keindahan Tasik Chini atau tidak. Kalau hendak dipulihkan semula akan mengambil masa yang lama,” ujarnya yang juga seorang penggemar aktiviti kembara jalan kaki atau hiking.
Kata pelakon yang bakal tampil dengan filem Air Force The Movie: Selagi Bernyawa itu lagi, dia percayakan kuasa Tuhan dan alam.
Justeru, Sara yang mempunyai susur galur keluarga berasal dari Kuala Lipis, Pahang, melahirkan rasa bimbang kemusnahan alam yang berlaku itu perlu ‘dibayar’ suatu hari nanti natijah kealpaan dan tidak bertanggungjawab sesetengah pihak.
“Sejujurnya saya tidak berniat untuk sakitkan hati atau menuduh sesiapa tentang apa yang berlaku. Cuma saya meluahkan rasa sedih melihat kemusnahan tersebut.
“Tidak mustahil Tasik Chini hanya tinggal pada nama sahaja suatu hari nanti jika kemusnahan terus berlaku,” katanya. -K! ONLINE


Lelaki didakwa hina pemimpin negara, tokoh agama
Oleh MOHD AZLI ADLAN

10 Jun 2021, 3:59 pm
KUALA TERENGGANU – Seorang bekas pembantu pentadbir kewangan dihadapkan ke Mahkamah Sesyen di sini hari ini atas pertuduhan menghina pemimpin negara dan tokoh agama di media sosial lapan bulan lalu.
Tertuduh, Ahmad Farhan Mohd., 39, membuat pengakuan tidak bersalah selepas pertuduhan dibacakan di hadapan Hakim Nooriah Osman.
Berdasarkan pertuduhan, tertuduh didakwa menghantar komen jelik dengan niat mengganggu dan menyakitkan hati menerusi akaun Facebook, Farhan Hazard.
Dia didakwa membuat penghantaran komen itu di kumpulan Facebook Gabungan Anak Terengganu di sekitar bandar raya Kuala Terengganu pada pukul 5 petang, 20 November 2020.
Ahmad Farhan didakwa mengikut mengikut Seksyen 233 Akta Komunikasi dan Multimedia Malaysia 1998 yang memperuntukkan hukuman denda maksimum RM50,000 atau penjara sehingga satu tahun atau kedua-duanya jika sabit kesalahan.
Sebelum ini, sebuah video berdurasi sembilan minit empat saat yang menghina agama Islam dan orang Melayu tular di media sosial.

Lelaki berkenaan juga membuat kenyataan jelek terhadap Menteri Jabatan Perdana Menteri (Hal Ehwal Agama), Datuk Seri Dr Zulkifli Mohammad Al-Bakri; Presiden PAS, Datuk Seri Abdul Hadi Awang dan pendakwah bebas, Ustaz Azhar Idrus.- K! ONLINE


Ibu dan anak antara tiga maut kereta bertembung motosikal
Oleh ALICIA JOHNY KUEH

10 Jun 2021, 3:55 pm
MIRI – Seorang ibu dan anak antara tiga yang maut dalam kemalangan jalan raya melibatkan sebuah kereta dan sebuah motosikal di Kilometer 38, Jalan Miri/Bintulu di sini, semalam.
Ketua Jabatan Siasatan dan Penguatkuasaan Trafik Sarawak, Deputi Superintendan Alexson Naga Chabu berkata, mereka yang maut dalam kejadian kira-kira pukul 7.18 malam itu adalah anak beranak yang menaiki motosikal iaitu penunggang, Roland Garunsin, 26, serta pemboncengnya Maria Andam, 52, manakala pemandu kereta jenis Proton Wira dikenalpasti sebagai Mohammad Mukmin Sholehin Abdul Rahim, 29.
“Siasatan awal mendapati kereta terbabit sedang dalam perjalanan dari arah Miri menuju ke Bintulu sebelum hilang kawalan lalu terbabas masuk ke lorong bertentangan dan bertembung dengan motosikal berkenaan.
“Impak pertembungan telah menyebabkan motosikal terputus dua manakala kereta terbabit remuk pada bahagian hadapan kanan dan bumbung.
“Ketiga-tiga mangsa mengalami kecederaan parah dan telah meninggal dunia di lokasi kejadian,” katanya dalam satu kenyataan hari ini.
Mayat kesemua mangsa telah dibawa ke Bahagian Forensik Hospital Miri untuk tindakan lanjut.

Kes disiasat di bawah Seksyen 41 (1) Akta Pengangkutan Jalan 1987 dan siasatan lanjut masih diteruskan.-K!ONLINE


Dadah ketamin RM1.5 juta sangkut di SJR Gua Musang
Oleh AIMUNI TUAN LAH

10 Jun 2021, 4:21 pm
GUA MUSANG – Polis berjaya melumpuhkan kegiatan sindiket pengedaran dadah jenis ketamin terbesar di Kelantan selepas menahan sebuah lori membawa bahan terlarang itu yang dianggarkan bernilai RM1.5 juta di sekatan jalan raya (SJR) Kilometer 7, Jalan Gua Musang-Kuala Lipis di Kampung Tanah Putih di sini semalam.
Dadah jenis ketamin seberat 30 kilogram (kg) itu ditemui di dalam sebuah lori tiga tan yang dipercayai sedang dalam perjalanan ke Kuala Lumpur pada pukul 12.30 tengah malam.
Ketua Jabatan Siasatan Jenayah Narkotik (JSJN) Kelantan, Asisten Komisioner Sheik Azhar Sheik Omar berkata, sewaktu kenderaan berat yang dipandu seorang lelaki bersama kelindan masing-masing berusia 30 tahun itu tiba di SJR, anggota polis telah menjalankan pemeriksaan di dalam lori berkenaan.
Ujarnya, semasa menjalankan pemeriksaan, didapati lori itu membawa muatan pakaian terpakai sebelum polis turut menjumpai dua kotak berisi dua plastik hitam.
“Apabila dibuka, plastik itu mengandungi bungkusan plastik cerah berisi ketulan mampat hablur kristal disyaki dadah jenis ketamin seberat 30 kg.
“Modus operandi sindiket itu adalah menggunakan kenderaan perdagangan dan pemandunya menunjukkan permit perjalanan rentas negeri yang sah bagi mengaburi mata pihak berkuasa ketika melalui SJR,” katanya pada sidang akhbar di Ibu Pejabat Polis Daerah Gua Musang di sini hari ini.

Menurut Sheik Azhar, berdasarkan soal siasat terhadap pemandu dan kelindan lori, polis telah menahan dua lagi lelaki berusia 38 dan 44 tahun di Kuala Krai dan Rantau Panjang yang dipercayai merupakan ahli sindiket itu.
Katanya, siasatan mendapati, keempat-empat suspek itu berperanan sebagai rangkaian penghantar dadah sebelum ia dipasarkan ke sekitar Kuala Lumpur, Selangor, Johor dan Pulau Pinang.
“Sindiket ini dipercayai aktif sejak awal tahun ini. Dadah seberat 30 kg yang dibawa di dalam lori itu boleh dibekalkan kepada seramai 60,000 penagih dadah dengan harga pasaran semasa bagi sekilogram ketamin iaitu RM53,000,” katanya.
Tambah Sheik Azhar, keempat-empat suspek direman selama tujuh hari bermula semalam sehingga 16 Jun ini dan kes disiasat mengikut seksyen 39B Akta Dadah Berbahaya 1952.-K!ONLINE


Air Tasik Chini dalam kategori bersih -JAS
Oleh KHAIRULMIZAN YAHYA

10 Jun 2021, 4:28 pm
KUANTAN – Jabatan Alam Sekitar (JAS) Pahang mengesahkan kualiti air di Tasik Chini berada pada tahap bersih dan selamat untuk semua hidupan terutama hidupan air di dalam tasik itu.
Menurut kenyataan JAS Pahang, keputusan itu adalah berdasarkan pemantauan berterusan terhadap kualiti air di tasik kedua terbesar di Malaysia itu sejak 2005 sehingga kini.
“Parameter utama yang diukur ialah Keperluan Oksigen Biokimia (BOD), Pepejal Terampai (SS), Nitrogen Amonia (AN) dan Besi (Fe).
“Secara umumnya data kualiti air bagi tahun 2020 dan 2021 (sehingga Mac) menunjukkan kualiti air Tasik Chini dalam kategori bersih,”kata kenyataan itu di sini, hari ini.
Jelas kenyataan itu, terdapat 15 stesen pemantauan kualiti air Tasik Chini di beberapa lokasi yang telah ditetapkan dengan kekerapan pemantauan sekali sebulan di setiap stesen.
Jelasnya, bacaan purata bagi empat parameter itu sepanjang tahun 2020 dan sehingga Mac 2021 berada pada kelas satu dan dua.

“Bagi parameter Fe atau besi, bacaan bagi tiga bulan pertama tahun ini menunjukkan trend meningkat pada bulan Februari disebabkan faktor hujan lebat namun bacaan telah menurun pada Mac lalu.
“Jabatan Alam Sekitar Negeri Pahang dengan kerjasama Kolej Matrikulasi Pahang telah mengeluarkan Profil Kualiti Air Tasik Chini bagi Tahun 2016 hingga 2020 pada Oktober 2020,”katanya.
Untuk rekod, Tasik Chini dianugerahkan status Rizab Biosfera oleh UNESCO pada Mei 2009 di bawah program Manusia dan Biosfera yang dikoordinasi oleh Kementerian Tenaga dan Sumber Asli (KeTSA).
Baru-baru ini tular dalam media sosial gambar keadaan Tasik Chini yang terjejas akibat aktiviti perlombongan sehingga mendapat pelbagai reaksi orang ramai termasuk Ahli Parlimen Pekan, Datuk Seri Najib Tun Razak.-K!ONLINE


Sabah laksana pemotongan gaji menteri, pembantu kuatkuasa bulan ini
Oleh IVAN AMIRUL

10 Jun 2021, 4:07 pm
KOTA KINABALU – Kerajaan Sabah bakal melaksanakan pemotongan gaji ke atas semua menteri dan pembantu menteri.
Ketua Menteri, Datuk Seri Hajiji Noor berkata, pemotongan berkenaan membabitkan sebanyak 50 peratus daripada jumlah gaji selama dua bulan berkuatkuasa bulan ini.
“Ahli Dewan Undangan Negeri (ADUN) daripada Gabungan Rakyat Sabah (GRS) juga melepaskan 30 peratus daripada gaji masing-masing selama sebulan.
“Perkara ini diputuskan dalam mesyuarat Kabinet negeri yang saya pengerusikan semalam.
“Semua simpanan itu akan digunakan sebagai dana untuk membiayai pengurusan pandemik Covid-19,” katanya.
Beliau berkata demikian pada satu sidang akhbar selepas mengadakan lawatan kerja di Ibu Pejabat Polis Kontinjen (IPK) Sabah sebentar tadi.

Turut hadir Setiausaha Kerajaan Negeri Sabah, Datuk Safar Untong dan Pesuruhjaya Polis Sabah, Datuk Hazani Ghazali.
Sementara itu, Hajiji yang juga Menteri Kewangan Negeri turut mengumumkan Bantuan Sabah Prihatin 3.0 Covid-19 berjumlah RM120.5 juta dan tambahan RM34.4 juta untuk bantuan bakul makanan kepada semua sektor yang terkesan akibat pandemik berkenaan.-K!ONLINE


Tiga SJR kawal PKPD Kampung Tajin
Oleh NOOR HAYATI MAMAT

11 Jun 2021, 9:13 pm
HULU TERENGGANU – Tiga sekatan jalan raya (SJR) dibuka bagi mengawal pergerakan di Kampung Tajin di sini berikutan pelaksanaan Perintah Kawalan Pergerakan Diperketatkan (PKPD) selama 14 hari berkuatkuasa esok.
Ketua Polis Daerah Hulu Terengganu, Deputi Superitendan Mohd. Adli Daud berkata, SJR tersebut terletak di Kilometer (KM) 3 dan KM6 Jalan Gaung – Kuala Ping di sini.
Beliau berkata, satu lagi SJR ditempatkan di KM8 Jalan Kuala Berang-Tajin-Telemong di sini.
“Penduduk daerah ini yang mahu ke Kuala Berang untuk memberi barang keperluan dinasihatkan menggunakan laluan alternatif di persimpangan Kampung Kuala Ping di sini.
“Begitupun, penduduk perkampungan di sekitar Jalan Kampung Tajin – Kampung Imam Lapar di sini yang mahu ke Kuala Berang dibenarkan memasuki kawasan PKPD dengan syarat berdaftar dan mengemukakan bukti perjalanan di SJR,” katanya ketika memantau persediaan SJR di Kamping Tajin hari ini.- K! ONLINE


KPM nafi keluarkan gred skala SPM
Oleh AHMAD SHAHERMAN SHAMSURI

11 Jun 2021, 11:52 pm
PETALING JAYA – Lembaga Peperiksaan, Kementerian Pendidikan (KPM) menafikan bahawa ‘Skala Gred SPM’ yang tular di media sosial adalah miliknya.
KPM dalam satu kenyataan berkata, susulan kejadian itu, pihaknya telah membuat laporan polis pada pukul 10.31 malam ini kepada Suruhanjaya Komunikasi dan Multimedia (SKMM) bagi siasatan lanjut.
Tangkap layar yang tular di media sosial hari ini.
“Skala gred tersebut menggambarkan seolah-olah ia gred permarkahan boleh mengelirukan orang ramai, terutamanya ibu bapa dan calon peperiksaan Sijil Pelajaran Malaysia (SPM) tahun 2020.
“Hantaran tersebut mencemar imej, kewibawaan dan kredibiliti Lembaga Peperiksaan sebagai badan pentaksiran negara dan menggugat ketenteraman awam,”katanya dalam satu kenyataan di sini hari ini.
Terdahulu, tular di laman Facebook Mamamia hari ini mengenai ‘Skala Gred SPM’ dengan kapsyen “Patut aku pelik budak2 sekarang berderet A.” dan “#bilasekolahdipolitikkan”.-K! ONLINE


66 peratus pesakit alami Long Covid
Oleh NOR IDAYU BOSRO

11 Jun 2021, 9:32 pm
PUTRAJAYA – Kajian klinikal yang dijalankan Kementerian Kesihatan (KKM) mendapati 66 peratus pesakit Covid-19 di negara ini mengalami Long Covid atau sindrom Post Covid.
Jumlah itu adalah daripada 1,004 pesakit kategori 4 dan 5 yang menerima rawatan susulan selepas mereka dibenarkan keluar hospital.
Ketua Pengarah Kesihatan, Tan Sri Dr. Noor Hisham Abdullah berkata, sindrom itu merupakan suatu keadaan di mana bekas pesakit Covid-19 masih menunjukkan gejala-gejala bagi tempoh 12 minggu atau lebih.
Katanya, gejala-gejala tersebut tidak dapat dijelaskan dengan sebarang diagnosis alternatif.
“Keadaan ini berpunca daripada komplikasi jangkitan Covid-19 terhadap fungsi pelbagai organ dalam tubuh seseorang individu.
“Secara amnya, data klinikal menunjukkan majoriti pesakit Covid-19 di Malaysia mampu sembuh sepenuhnya namun terdapat segelintir yang terkesan dengan sindrom Post Covid,” katanya dalam satu kenyataan di sini hari ini.

Mengulas lanjut, beliau berkata, antara lima  simptom yang kerap dialami oleh bekas pesakit Covid-19 adalah kelesuan, kesukaran bernafas apabila melakukan aktiviti, sukar tidur malam, batuk dan kegelisahan.
Beliau berkata, sehingga kini, rawatan yang ditawarkan adalah berdasarkan simptom yang dipamerkan pesakit dan fungsi tubuh yang terlibat.
“Rujukan kepada bidang kepakaran yang berkaitan akan dilakukan bagi memastikan pesakit mendapat rawatan klinikal yang optimum,” katanya. -K! ONLINE


Tentera Israel tembak mati remaja 15 tahun
Oleh KOSMO!

11 Jun 2021, 11:12 pm
RAMALLAH, Tebing Barat – Seorang remaja Palestin meninggal dunia hari ini selepas tentera Israel menembak mangsa semasa pertempuran di Tebing Barat, kata pasukan perubatan dan Kementerian Kesihatan Palestin.
“Mohammad Said Hamayel, 15, terbunuh dalam pertempuran dengan tentera Israel  dekat Beita, selatan Nablus,” kata Pertubuhan Bulan Sabit Merah  Palestin.
Kementerian Kesihatan Palestin berkata, enam yang lain cedera terkena peluru hidup.
Menurut agensi berita Palestin, Wafa, pertempuran itu berlaku semasa protes awam terhadap  pembinaan penempatan peneroka haram Yahudi berhampiran sebuah perkampungan Palestin. Tentera Rejim Zionis bertindak balas dengan melepaskan tembakan peluru hidup dan gas pemedih mata.
Kematian remaja itu berlaku sehari selepas tiga penduduk Palestin dibunuh komando Israel dalam misi untuk menangkap suspek pejuang Palestin di Tebing Barat.
Keganasan di Tebing Barat meningkat pada awal Mei lalu yang menyaksikan sekurang-kurangnya 30 rakyat Palestin maut dalam pertempuran dengan tentera Rejim Zionis.

Perkembangan itu menyusul selepas rusuhan di Baitulmuqaddis Timur yang dirampas Israel membawa kepada pertempuran selama 11 hari antara tentera Israel dan pejuang Palestin di Gaza.
Kira-kira 475,000 peneroka haram Yahudi tinggal di wilayah Tebing Barat yang dijajah Israel.
Wilayah tersebut mempunyai lebih 2.8 juta warga Palestin. – AFP


Pelanggan hina agama Islam antara enam ditahan
Oleh MUHD AFIQ AL-HAFIZ MAT YUSOF

11 Jun 2021, 10:28 pm
PETALING JAYA – Seramai enam lelaki warga tempatan terdiri daripada lima penghantar makanan dan seorang pelanggan ditahan selepas terlibat dalam satu pergaduhan melibatkan sensitiviti keagamaan di Sungai Way di sini hari ini.
Difahamkan, kejadian berlaku selepas seorang pelanggan telah menggunakan nama yang menyentuh sensitiviti agama untuk membuat pesanan makanan.
Terdahulu, tular beberapa keping gambar di media sosial yang memaparkan pergaduhan membabitkan sekumpulan penghantar makananan dan seorang pelanggan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya telah menerima laporan polis pada pukul 2.30 petang hari ini daripada seorang penghantar makanan berusia 19 tahun di Balai Polis Sungai Way.
“Pengadu juga telah membuat tangkap layar pesanan tersebut sebelum menularkan di Whatsapp kumpulan penghantar makanan di kawasan tersebut.
“Keadaan ini telah menimbulkan kemarahan kumpulan penghantar makanan itu dan mereka telah pergi ke rumah pelanggan tersebut yang terletak di kawasan Sungai Way dekat sini,” katanya dalam satu kenyataan di sini hari ini.

Mengulas lanjut, pelanggan lelaki berusia 29 tahun itu telah dipukul oleh kumpulan terbabit sebelum dibawa ke Balai Polis Sungai Way untuk tindakan lanjut.
“Tangkapan telah dibuat ke atas pelanggan dan lima penghantar makanan tersebut yang berusia dalam lingkungan 19 hingga 40 tahun.
“Kita masih mengesan suspek yang masih bebas dan polis menasihatkan kepada masyarakat agar tidak menimbulkan apa-apa isu atau membuat provokasi yang menyentuh mana-mana agama dan bangsa lain,” jelasnya.
Kes disiasat di bawah Seksyen 298 Kanun Keseksaan kerana dengan sengaja menggunakan perkataan yang melukakan perasaan agama seseorang dan juga di bawah Seksyen 147 Kanun Keseksaan kerana telah menggunakan kekerasan dalam perhimpunan yang menyalahi undang-undang. – K! ONLINE


Tiga tokan diberkas bersama dadah bernilai RM29,050
11 Jun 2021, 9:21 pm
PETALING JAYA – Polis berjaya mematahkan sindiket pengedaran dadah jenis heroin dengan penahanan tiga lelaki tempatan termasuk merampas dadah yang dianggarkan bernilai RM29,050, kelmarin.
Kegiatan itu terbongkar apabila suspek pertama berusia 33 tahun diberkas di sebuah rumah di kawasan Jalan Pandan Indah 21, Pandan Indah, Kuala Lumpur di sini pukul 12.40 tengah hari oleh Bahagian Siasatan Narkotik melalui Op Tapis.
Ketua Polis Daerah Ampang Jaya, Asisten Komisioner Mohamad Farouk Eshak berkata, hasil soal siasat, suspek telah membawa polis ke sebuah kereta jenis Perodua Myvi yang diparkir di kawasan perumahan tersebut.
“Pemeriksaan lanjut telah menjumpai sejumlah dadah disyaki heroin (830 gram) yang disorok di bahagian bumper hadapan kereta tersebut.
“Hasil maklumat suspek pertama, polis meneruskan serbuan kedua pada hari yang sama kira-kira pukul 3.45 petang di sebuah bengkel di kawasan Batu Tanah Mukim, Gombak.
“Dua lelaki tempatan berusia 39 dan 40 tahun dicekup dipercayai mempunyai rangkaian dalam aktiviti pengedaran dadah jenis heroin di Lembah Klang,” ujarnya dalam kenyataan hari ini.

Jelas beliau, semakan mendapati kesemua suspek mempunyai pelbagai rekod lampau berkaitan dadah dan jenayah.
“Ujian saringan awal air kencing turut mendapati dua daripada tiga suspek positif dadah dan kesemua suspek direman selama tujuh hari bermula semalam hingga Rabu ini,” katanya. – K! ONLINE


Premis haram buang sisa kimia diserbu
Oleh MOHAMAD FAIZAL HASHIM

11 Jun 2021, 9:08 pm
PASIR GUDANG – Tindakan pantas Jabatan Alam Sekitar (JAS) Johor serta pihak berkuasa tempatan (PBT) mengarahkan sebuah premis haram tutup serta-merta berjaya menghalang pencemaran air berlaku di Sungai Kim Kim, sini semalam.
Kementerian Alam Sekitar dan Air dalam satu kenyataan berkata, satu serbuan dibuat susulan aduan orang awam berkenaan tumpahan bahan kimia iaitu glycerin pitch memasuki longkang awam di Taman Kota Masai, di sini.
Katanya, pemeriksaan mendapati premis tersebut menjalankan aktiviti jual beli kitar semula bahan buangan yang dihasilkan daripada industri oleokimia.
“Siasatan mendapati pencemaran berpunca daripada tumpahan sisa glycerin pitch daripada beberapa buah tong drum yang dikumpulkan di luar premis haram tersebut.
“Pemeriksaan lanjut di premis terbabit menemui sejumlah 796 buah tong drum yang mengandungi glycerin pitch yang diletakkan di merata tempat tanpa kawasan penstoran khas.
“Tindakan pantas JAS Johor dan semua pihak berkuasa yang terlibat telah berjaya mengelakkan tumpahan sisa glycerin pitch terus mengalir melalui longkang dan akhirnya ke Sungai Kim-Kim,” katanya dalam kenyataan hari ini-K! ONLINE


Didie Alias menangis kehilangan ‘Baby’
Oleh MOHAMMAD SHAHEMY AZMI

11 Jun 2021, 9:17 pm
PETALING JAYA – Pelakon dan pelawak Didie Alias tidak dapat menahan rasa sedih dan duka apabila kucing kesayangannya yang diberi nama Baby mati akibat sakit tua hari ini.
Menerusi satu hantaran video dalam Instagramnya, Didie atau nama sebenarnya Fadzilah [email protected], 49, menangis kesedihan mengenangkan Baby yang dibelanya selama 13 tahun sejak 2008 lalu itu telah pergi buat selama-lamanya.
“11 Jun 2021. Perjalanan terkahir buah hati mumy (mommy) dan keluarga. 12.37 tengah hari dia (Baby) tinggalkan kami satu keluarga.
“Kucing yang baik dan sangat manja untuk kami. Banyak kenangan dengan Baby,” tulisnya.
Ujar pelakon drama Takdir Yang Tertulis itu lagi, Baby merupakan seekor kucing yang sangat setia dan akan menunggunya di depan muka pintu setiap hari.
“Tidak ada lagi yang tunggu mumy dan daddy (suami) dekat pintu bila kami balik kerja. Tak dapat nak mandikan Baby lagi.

“Tidak ada kawan lepak bila tengah buat kerja atau sedang baca skrip. Selama 13 tahun yang sangat indah buat mumy dan daddy. Sayang Baby sampai ke syurga,” luahnya.
Mengikut perkiraan, usia 13 tahun bagi seekor kucing adalah bersamaan dengan manusia yang berusia 68 tahun. -K! ONLINE


Pemandu maut terbabas, langgar tebing
Oleh NOR AINNA HAMZAH

11 Jun 2021, 11:57 pm
JEMPOL – Seorang lelaki maut selepas kenderaan yang dipandu terbabas lalu melanggar tebing di kilometer 13, Jalan Bahau-Kemayan, di sini, malam tadi.
Dalam kejadian kira-kira pukul 8.30 malam itu, mangsa, Murugen, 40, yang beralamat di Taman Satellite, Bahau disahkan meninggal dunia oleh pasukan paramedik yang tiba di lokasi kejadian.
Menurut Ketua Polis Daerah Jempol, Superintenden Hoo Chang Hook, mangsa yang merupakan pekerja kebun mengalami kecederaan parah di bahagian kepala.
“Siasatan awal di tempat kejadian mendapati mangsa yang memandu kereta jenis Proton Wira dalam perjalanan dari arah Ayer Hitam menghala ke Bahau. Sampai di tempat kejadian, semasa melalui selekoh, mangsa dipercayai telah terbabas ke kiri jalan dan melanggar tebing tanah lalu terbalik.
“Akibat daripada kemalangan, mangsa mengalami kecederaan parah di kepala dan disahkan meninggal dunia di tempat kejadian. Mayat mangsa dihantar ke bilik mayat Hospital Jempol untuk bedah siasat esok bagi mengetahui punca kematian,” katanya dalam satu kenyataan di sini, tadi.
Chang Hook berkata, kes disiasat di bawah Seksyen 41 (1) Akta Pengangkutan Jalan (APJ) 1987.-K! ONLINE


PPV mega MIECC, Seri Kembangan beroperasi Isnin ini
Oleh MOHD. HUSNI MOHD. NOOR

11 Jun 2021, 10:32 pm
PUTRAJAYA – Sebuah lagi Pusat Pemberian Vaksin (PPV) mega dibuka di Lembah Klang iaitu di Pusat  Pameran Antarabangsa The Mines (MIECC), Seri Kembangan, Selangor.
Badan Bertindak Imunisasi Covid-19 (CITF) menerusi kenyataan akhbar hari ini berkata, PPV mega itu akan mula beroperasi Isnin ini.
Menurutnya, pembukaan PPV itu penting dalam usaha menyegerakan Fasa 2 Program Imunisasi Covid-19 Kebangsaan (PICK).
“Jumlah janji temu hari pertama untuk MIECC dihadkan kepada 4,900 orang daripada kapasiti penuh iaitu 8,000 orang.
“Jumlah ini akan ditambah secara berperingkat dalam masa terdekat dan janji temu di PPV MIECC akan bermula pukul 9 pagi sehingga 8 malam,” katanya.-K! ONLINE


UFO ‘berminat’ dengan teknologi nuklear
Oleh KOSMO!

11 Jun 2021, 8:06 pm
WASHINGTON, AMERIKA SYARIKAT – Objek terbang tidak dikenali (UFO) mempunyai kemampuan melebihi teknologi ketenteraan atau awam masa kini serta dikatakan pernah mengganggu fasiliti nuklear, lapor akhbar Daily Star semalam.
Dakwaan itu disuarakan bekas ketua sebuah agensi penyelidikan UFO Amerika Syarikat (AS), Luis Elizondo.
Dia berkata, objek asing tersebut pernah menyebabkan kemudahan  nuklear tidak berfungsi sebelum ini.
“Pernah terjadi beberapa insiden di mana fenomena udara tidak dikenali (UAP) ini mengganggu dan mematikan fungsi keupayaan nuklear kita.
“UAP juga dilihat seperti ‘berminat’ dengan air, terutamanya senjata nuklear.
“Saya rasa sehingga kini, kita mempunyai data yang mencukupi bagi menggambarkan ia berminat dengan teknologi nuklear serta berpotensi untuk mengganggu teknologi tersebut,” katanya kepada akhbar Washington Post.

Tambah Elizondo, walau apa jua di sebalik fenomena UAP tersebut, teknologi yang dimiliki UFO ternyata di luar jangkaan manusia.
“Pertama sekali adalah teknologi halaju hipersonik, iaitu kelebihan untuk mengubah arah secara pantas.
“Kemampuan bergerak berkelajuan tinggi objek tersebut tidak menyamai mana-mana keupayaan pesawat ketenteraan kerana ia pernah dilihat melakukan pusingan 90 darjah pada kelajuan hipersonik,” ujarnya.
Menurut Elizondo, terdapat tiga kebarangkalian yang boleh menjelaskan fenomena UAP.
“Sama ada ia merupakan projek ketenteraan AS, teknologi canggih dari musuh asing atau sesuatu yang benar-benar berbeza,” katanya. – AGENSI


Monyet popular TikTok mati selepas lawatan ke doktor gigi
Oleh KOSMO!

11 Jun 2021, 8:00 pm
AUSTIN, TEXAS – Peminat seekor monyet yang memiliki sehingga 18 juta pengikut di laman sosial TikTok terkejut dan sedih apabila haiwan itu mati mengejut pada Isnin lalu selepas menjalani pemeriksaan gigi berkala di sebuah klinik veterinar, lapor akhbar New York Post semalam.
Haiwan primat berusia 12 tahun yang dinamakan George itu dikatakan mati akibat komplikasi daripada ubat bius.
Pemilik George yang enggan mendedahkan identitinya berkongsi berita sedih itu menerusi satu video yang dimuat naik di akaun TikTok haiwan itu.
“George dibawa menjalani pemeriksaan berkala untuk giginya. Namun, ketika prosedur itu, terdapat komplikasi dengan ubat bius menyebabkan George terpaksa bertarung nyawa,” demikian kenyataan yang ditulis pemilik George pada video yang menyayat hati itu.
Pasangan itu menambah, ketika bertarung nyawa, ramai orang mendoakan haiwan itu akan selamat namun ia disahkan mati Isnin lalu pukul 4 petang (waktu tempatan).
George menjadi sensasi internet selepas pemiliknya mula menunjukkan kehebatan haiwan itu membuka kotak bungkusan sama seperti dilakukan oleh manusia.

Selain membuka kotak, George juga bijak bermain lubang bola, ketawa ketika makan bertih jagung di atas katil dan bijak mencari cara untuk memasang tiang lampu yang dihadiahkan seorang pengikutnya di TikTok.
Dalam satu video yang sudah ditonton lebih 5.6 juta kali, George dilihat mencari tempat meletakkan kunci pada kereta miniatur yang dihadiahkan peminatnya.
Rata-rata netizen meninggalkan komen sedih susulan pemergian haiwan itu.
“Oh tidak, saya dan anak perempuan saya menonton gelagat George setiap masa, ini amat menyedihkan,” tulisnya pada ruangan komen.
“Ini sangat mendukacitakan. George umpama cahaya yang menerangi platform ini (TikTok). Ia pasti akan dirindui,” tulis seorang lagi netizen. -Agensi


PPUM terima sumbangan 10,000 keping pelitup muka
Oleh LUQMAN RIDHWAN MOHAMED NOR

11 Jun 2021, 8:11 pm
PETALING JAYA – Syarikat pengeluar Himaya Premium Hijab Medical Mask, Anggun Kirana Sdn. Bhd. menyumbangkan 10,000 keping pelitup muka kepada Pusat Perubatan Universiti Malaya (PPUM) hari ini.
Pengasasnya, Datuk KK Chua, sumbangan tersebut adalah satu daripada program tanggungjawab sosial korporat (CSR) syarikatnya.
Menurutnya, program itu diadakan sebagai menyatakan sokongan terhadap pengorbanan petugas barisan hadapan yang saban waktu bertungkus-lumus dan bergadai nyawa merawat pesakit Covid-19.
“Pelitup muka Himaya telah mendapat kelulusan Kementerian Kesihatan (KKM) iaitu perakuan MDA (Medical Device Authority) sebagai pelitup muka perubatan jadi petugas barisan hadapan boleh memakainya tanpa was-was,” katanya dalam satu kenyataan hari ini.
Chua berkata, mereka bercadang untuk meneruskan sumbangan pelitup muka tersebut kepada beberapa lagi hospital.
Sementara itu, pegawai pusat perubatan itu, Dr. Ileena Abdul Muin berkata, pihak hospital amat berterima kasih di atas sumbangan tersebut.

“Ia sangat membantu petugas di pusat perubatan ini kerana kami memerlukan pelitup muka yang banyak,” katanya. – K! ONLINE


Dua pekerja taska ditahan dera kanak-kanak
Oleh MOHD YUNUS YAKKUB

11 Jun 2021, 7:51 pm
SHAH ALAM – Dua pekerja sebuah taska di dalam sebuah hospital di negeri ini ditahan selepas dipercayai mendera dua kanak-kanak berusia setahun, baru-baru ini.
Kedua-dua suspek berusia 23 dan 26 tahun itu ditangkap pukul 3 petang, Rabu lalu selepas hadir memberikan keterangan di Ibu Pejabat Polis Daerah Sepang.
Ketua Polis Selangor, Datuk Arjunaidi Mohamed berkata, penangkapan itu susulan laporan berhubung kes penderaan diterima daripada ibu kepada salah seorang mangsa pada hari sama.
Katanya, kanak-kanak itu luka di bahagian pipi serta lebam di beberapa bahagian anggota badan.
“Hasil siasatan lanjut mendapati terdapat seorang lagi kanak-kanak yang menjadi mangsa penderaan di taska sama yang terletak di dalam salah sebuah hospital.
“Mangsa dipercayai telah dipukul di bahagian kaki dan kepala dengan menggunakan bantal. Kedua-dua mangsa telah dihantar ke hospital untuk rawatan lanjut,” katanya dalam kenyataan hari ini.

Beliau menambah, pihaknya turut merampas sebiji bantal bagi tujuan membantu siasatan.
Arjunadi menjelaskan taska tersebut turut dilengkapi dengan televisyen litar tertutup ( CCTV )
“Kedua-dua suspek telah dilepaskan dengan jaminan polis dan kertas siasatan hampir siap sebelum diserahkan kepada pejabat Timbalan Pendakwa Raya untuk tindakan seterusnya.
“Kes disiasat mengikut Seksyen 31(1)(a) Akta Kanak-Kanak 2001,” katanya. -K!ONLINE


Dua lelaki ditahan, seorang diburu terlibat kes rogol remaja
Oleh ABDUL RASHID ABDUL RAHMAN

11 Jun 2021, 8:00 pm
TEMERLOH – Sudahlah terpaksa tinggal bersama nenek selepas kedua ibu bapa bercerai, seorang remaja perempuan Orang Asli bernasib malang apabila dipercayai dirogol oleh datuk, bapa saudara dan sepupu di Kampung Paya Sendayan di sini.
Difahamkan dalam kejadian berkenaan mangsa yang merupakan pelajar tingkatan satu itu dirogol ketika berada di rumah neneknya sejak beberapa tahun lalu.
Difahamkan kejadian rogol itu hanya diketahui selepas seorang rakan mangsa memaklumkan kepada ibu mangsa bahawa remaja berusia 13 tahun itu sudah tidak mempunyai dara seterusnya mangsa mengakui dirogol oleh ketiga-tiga suspek.
Ketua Polis Daerah Temerloh, Asisten Komisioner Mohd. Azhar Mohd. Yusoff berkata, polis yang menerima laporan mengenai kejadian itu membuka kertas siasatan di bawah Seksyen 376 (3) Kanun Keseksaan kerana sumbang mahram.
Katanya, pada masa ini polis berjaya menahan dua orang suspek yang merupakan ahli keluarga mangsa pada 8 dan 9 Jun lalu yang direman sehingga 15 Jun ini.
“Pihak polis memohon kerjasama orang ramai untuk mengesan penama Charlie Din yang beralamat terakhir di Kampung Mendoi Kuala Krau dan maklumat boleh disalurkan kepada balai polis berhampiran,” ujarnya.-K! ONLINE


Covid-19 jangkiti hampir 175 juta orang
Oleh KOSMO!

11 Jun 2021, 8:40 pm
PARIS –  Koronavirus membunuh sekurang-kurangnya 3,775,362  orang sejak pandemik bermula di China pada Disember  2019, demikian menurut angka daripada sumber-sumber rasmi yang dikumpulkan agensi berita AFP hari ini.
Sekurang-kurangnya  174,762,040 kes Covid-19 turut direkodkan sepanjang tempoh tersebut.
Pertubuhan Kesihatan Sedunia bagaimanapun menganggarkan jumlah korban pandemik yang sebenar mungkin dua atau tiga kali ganda lebih tinggi daripada angka rasmi.
Sejumlah kes tidak teruk atau tidak menunjukkan sebarang gejala turut gagal dikesan walaupun banyak negara meningkatkan ujian saringan.
Setakat semalam, sejumlah 14,010 kematian baharu dan 429,466 kes baharu direkodkan di seluruh dunia.
Berdasarkan laporan terkini, negara yang mencatatkan kematian baharu paling tinggi ialah India (3,403 kematian) dan diikuti oleh Brazil (2,504) serta Argentina (669).

Amerika Syarikat (AS) kekal negara paling teruk terjejas dengan 598,748 kematian daripada 33,426,425 kes.
Di belakang AS ialah Brazil dengan 482,019 kematian daripada 17,210,969 kes diikuti India yang merekodkan 363,079 kematian daripada 29,274,823 kes,  Mexico dengan 229,578 kematian daripada 2,445,538 kes  dan Peru yang mencatatkan 187,847 korban daripada  1,995,257 kes.
 Rantau Amerika Latin dan Carribean secara keseluruhan mencatatkan 1,198,503 kematian daripada 34,579,401 kes, Europah merekodkan 1,148,664  kematian daripada 53,466,367 jangkitan, manakala AS dan Kanada mencatatkan 624,604 kematian daripada 34,824,013 kes.
Asia melaporkan 523,372 kematian daripada 38,018,616 kes, Asia Barat merekodkan 145,445 kematian daripada 8,834,869 kes,  Afrika  menyaksikan 4,988,634 kes bersama 133,670 kematian dan Oceania mencatatkan 1,104 kematian daripada 50,140 jangkitan. – AFP


Rumah ‘sejengkal’ dari laut berharga RM3.8 juta
Oleh KOSMO!

11 Jun 2021, 7:45 pm
SCITUATE, MASSACHUSETTS – Sebuah rumah pantai di Massachusetts, Amerika Syarikat menjadi perhatian pembeli kerana kedudukannya yang hanya beberapa meter dari  laut, lapor portal MailOnline semalam.
Kediaman digelar ‘Summer Wind Beach House’ itu diiklankan untuk dijual di laman web jualan hartanah, Zillow, pada harga AS$929,999 (RM3.8 juta).
Dengan binaan seluas 156 meter persegi, kediaman tersebut menawarkan tiga bilik tidur dan dua bilik air selain ciri unik utamanya adalah pemandangan Pantai Mesir dan Pantai Mann Hill.
“Dari terbit hingga terbenamnya matahari, pembeli boleh menikmati pemandangan indah lautan setiap hari.
“Jika melangkah ke pintu hadapan, anda dapat menikmati pemandangan indah lautan, dan jika melangkah ke bahagian dek rumah, anda dapat merasai hembusan angin laut,” tulis iklan hartanah tersebut.
Kediaman dua tingkat itu dibina di atas beting pasir pantai dengan mempunyai tangga untuk menuju ke pintu utama.

Keadaan bahagian dalam rumah tersebut yang menawarkan pemandangan indah lautan. – Zillow/FC Realty Group
Bahagian anjungnya pula menghadap pantai, dan berada pada kedudukan yang amat dekat sehingga dikatakan seseorang boleh melompat terus ke dalam air laut.
Iklan hartanah tersebut menerima pelbagai reaksi orang ramai dengan ada yang mengatakan bahawa rumah itu menakutkan dan berisiko tinggi.
“Saya pasti premium insurans rumah ini adalah yang paling menakutkan,” komen seorang pengguna.
“Saya berharap rumah itu boleh berfungsi seperti sebuah bot,” tulis seorang lagi pengguna.
Rumah yang dibina pada tahun 1979 itu bagaimanapun sehingga kini membuktikan kekukuhannya apabila ia masih teguh berdiri tanpa dihanyutkan ombak laut. – AGENSI


Michael Ang berhabis RM5,000 tunaikan janji ‘lockdown’
Oleh HANISAH SELAMAT

11 Jun 2021, 8:30 pm
PETALING JAYA – Pengarah dan penerbit, Michael Ang mengotakan janji mengagihkan ganjaran wang tunai berjumlah RM5,000 kepada 10 penerima yang menyahut cabarannya untuk duduk di rumah selama tujuh hari.
Menurut Michael, dia menerima 7,000 mesej langsung (DM) namun hanya dapat memilih 10 pengikut saja secara rawak atas dasar percaya tanpa memeriksa profil atau latar belakang mereka.
“Dari awal saya sudah berniat membantu golongan memerlukan, jadi saya husnuzon atau bersangka baik kerana saya yakin mereka semua jujur dan memang perlukan wang ini demi kelangsungan hidup.
“Saya berserah saja kerana jika sebaliknya itu antara individu berkenaan dengan Allah. Paling utama saya ikhlas menolong, begitu juga penerima yang tentu saja takkan menipu untuk mendapatkan wang ini.
“Sebak juga apabila lebih 7,000 pengikut menyertai cabaran ‘self quarantine’ atau kuarantin kendiri ini tetapi buat masa ini saya hanya dapat tolong 10 orang saja.
“Apa pun terima kasih kerana sama-sama melaksanakan tangungjawab duduk di rumah bagi memutuskan rantaian penularan Covid-19. Anda semua hebat,” katanya kepada Kosmo! Online.

Terdahulu, pada awal bulan ini penggiat seni berusia 45 tahun itu membuat pengumuman ingin berkongsi rezeki, sekali gus meringankan beban insan memerlukan dengan menawarkan RM500 setiap seorang.
Caranya mudah hanya dengan melaksanakan tanggungjawab sebagai rakyat Malaysia yang patuh mengikuti Perintah Kawalan Pergerakan (PKP) iaitu melakukan kuarantin kendiri di rumah.
Sementara itu, Michael juga sama seperti produser lain yang terpaksa menghentikan kerja penggambaran sejak PKP dilaksanakan semula 1 Jun lalu.
Begitupun, dia akur kerana yakin kesihatan dan nyawa orang sekeliling lebih penting selain percaya penguatkuasaan kerajaab menjadi antara langkah mengekang penularan Covid-19 .
Pengarah drama Perempuan Tanpa Dosa itu sendiri agak fobia apabila mendengar kes positif Covid-19 berlaku di set penggambaran produksi lain.
“Memang saya fobia sebab risaukan keadaan pelakon dan semua kru yang bekerja dengan saya. Jika terjadi apa-apa kepada mereka tentu saya yang paling berduka.
“Daripada mendedahkan mereka kepada risiko, lebih baik tangguhkan dulu seperti dikuatkuasakan ketika ini. Saya ada dua drama yang sudah disiapkan 50 peratus, manakala lima lagi tunggu masuk set,” katanya.
Tambah Michael, paling membimbangkan adalah situasi dihadapi krew produksi yang kehilangan punca pendapatan selepas semua jadual tertangguh.
“Saya bersyukur diberikan rezeki untuk dikongsi dengan mereka yang bekerja dengan saya. Ada bahagian mereka kerana saya faham ada yang punyai anak ramai, isteri sarat hamil dan pelbagai lagi situasi.
“Selain bantuan lain, sebelum lockdown dilaksanakan saya jelaskan 85 peratus gaji biarpun kerja penggambaran baharu 50 peratus kerana wang itu sekurang-kurangnya dapat tampung perbelanjaan sebulan.
“Ada yang nak meminjam dulu pun saya tak kisah sebab saya faham dan kenal mereka sudah lama. Tak banyak mana pun yang dapat saya bantu, tetapi diharap kurangkan sikit beban mereka,” katanya.
Selain dikenali sebagai pengarah yang lantang bersuara, hakikatnya Michael antara penggiat seni yang aktif menyalurkan bantuan kepada orang susah secara diam-diam terutama sejak pandemik melanda. – K! ONLINE


Didenda RM35,000 tipu, menyamar pegawai SPRM
Oleh NUZULSHAM SHAMSUDDIN

11 Jun 2021, 8:16 pm
KUALA LUMPUR – Padah menipu seorang bekas setiausaha politik dengan menyamar pegawai penyiasat Suruhanjaya Pencegahan Rasuah Malaysia (SPRM), seorang penganggur didenda RM35,000 oleh Mahkamah Sesyen di sini, hari ini.
Hakim Izralizam Sanusi menjatuhkan hukuman denda itu terhadap Md Nizam Md Yacob, 36, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan Md Nizam dipenjara tiga tahun jika gagal membayar denda itu dan tertuduh membayar denda tersebut.
Mengikut pertuduhan, Md Nizam didakwa menipu seorang lelaki berusia 48 tahun dengan menyamar pegawai penyiasat SPRM dari Putrajaya sehingga mendorong mangsa mempercayai tertuduh dapat menyelesaikan kes mangsa yang akan dituduh oleh pihak SPRM.
Perbuatan itu menyebabkan mangsa menyerahkan RM50,000 kepada tertuduh untuk menyelesaikan tuduhan dengan SPRM, sedangkan mangsa tidak akan menyerahkan wang itu sekiranya tidak diperdayakan.
Kesalahan itu didakwa dilakukan di joki kereta sebuah hotel di Jalan Putra, Chow Kit di sini pukul 11.26 pagi pada 9 November 2018 yang didakwa mengikut Seksyen 415 Kanun Keseksaan dan boleh dihukum dibawah Seksyen 417 kanun sama yang memperuntukkan hukuman penjara maksimum lima tahun atau denda atau kedua-duanya.

Terdahulu Md Nizam yang tidak diwakili peguam merayu hukuman denda minimum dengan alasan dia tidak bekerja, menanggung keluarga serta menyesal dengan perbuatannya.
Bagaimanapun Timbalan Pendakwa Raya Wan Shaharuddin Wan Ladin memohon mahkamah mengenakan hukuman denda antara RM30,000 hingga RM40,000 kepada tertuduh dengan mengambil kira faktor kepentingan awam selain pengakuan salah tertuduh selepas pertuduhan kali pertama dibacakan. K!ONLINE


Cheng Hoe diharap terus kekal bersemangat
Oleh MOHD. RAFIE AZIMI

11 Jun 2021, 8:20 pm
ALOR SETAR – Ketua Jurulatih Harimau Malaya, Tan Cheng Hoe diharap terus kekal bersemangat untuk mengemudi skuad negara berdepan Vietnam pada kelayakan Piala Dunia 2022/Piala Asia 2023 di Dubai awal pagi esok walaupun kehilangan bapanya, hari ini.
Bapa Cheng Hoe, Tan Chooi Siak, 95, meninggal dunia di rumahnya di Taman Pelangi di sini kira-kira pukul 12 tengah hari.
Kakak ipar Cheng Hoe, Ooi Bee Leng, 57, berkata, seluruh ahli keluarga yakin Cheng Hoe mampu untuk terus melaksanakan tugas tersebut demi negara selepas menerima berita mengenai kematian bapanya.
“Ketika bapanya tenat, saya ada menghubungi Cheng Hoe dan dia meminta supaya bapanya dibawa ke salah sebuah hospital swasta dekat sini.
“Namun, Chooi Siak meninggal dunia di rumah selepas itu. Cheng Hoe jelas sedih apabila menerima berita itu tetapi dia tenang dan kami yakin dia mampu untuk terus mengendalikan skuad negara ketika ini,” katanya ketika ditemui di rumah mendiang di Taman Pelangi di sini hari ini.
Cheng Hoe merupakan anak keenam daripada lapan beradik.-K! ONLINE


PKP 3.0 disambung lagi dua minggu
Oleh EDDY AQMAL MOHAMED HAMIDI

11 Jun 2021, 6:40 pm
PETALING JAYA – Kerajaan hari ini mengumumkan akan menyambung pelaksanaan Perintah Kawalan Pergerakan (PKP) 3.0 untuk tempoh dua minggu lagi berkuat kuasa pada 15 Jun sehingga 28 Jun depan.
Menteri Kanan (Keselamatan), Datuk Seri Ismail Sabri Yaakob berkata, perkara itu telah dibentang dan dicadangkan oleh Kementerian Kesihatan (KKM) dalam Sidang Khas Majlis Keselamatan Negara (MKN) yang dipengerusikan oleh Perdana Menteri.
“Keputusan ini dibuat setelah mengambil kira jumlah kes harian masih tinggi melebihi 5,000 sehari dengan purata kes baharu sehingga semalam ialah 6,871.
“Senarai positif dan negatif serta prosedur operasi standard (SOP) bagi setiap aktiviti perkilangan, perniagaan dan industri masih kekal seperti mana yang telah diumumkan sebelum ini,” katanya menerusi satu kenyataan hari ini.
Tambah beliau, orang ramai boleh mendapatkan maklumat lanjut dengan merujuk kepada laman web kementerian berkaitan atau laman web MKN di www.mkn.gov.my.
“Memandangkan semua senarai positif serta negatif dan SOP adalah sama seperti sebelum ini, maka saya berharap tiada lagi kekeliruan dalam pelaksanaan penguatkuasaan SOP.

“Saya tidak mahu rakyat terkesan dengan salah tafsiran berhubung SOP di lapangan oleh penguat kuasa,” ujar beliau.-K!ONLINE


Netizen kecam pasangan kekasih beza umur hampir 40 tahun
Oleh KOSMO!

11 Jun 2021, 6:46 pm
LONDON – Sepasang kekasih yang mempunyai perbezaan umur sebanyak 37 tahun menjadi sensasi internet selepas menerima kecaman netizen yang rata-rata menyifatkan hubungan mereka sebagai ‘menjijikkan’, lapor akhbar Mirror UK semalam.
Pemuda tersebut yang bernama Quran, 23, dan teman wanitanya, Cheryl, 60, menerima kecaman netizen yang mengatakan wanita itu kelihatan seperti neneknya meskipun kedua-dua mereka mengaku saling mencintai.
Selain itu, terdapat pengguna yang mengganggap Quran bercinta dengan Cheryl hanya semata-mata kerana wanita itu seorang yang kaya.
Dalam salah satu video yang dimuat naik dan menerima 3.7 juta tontonan, kedua-dua pasangan kekasih itu mengaku keluarga mereka merestui hubungan itu.
Anak-anak Cheryl juga dikatakan merestui hubungan mereka berdua meskipun kesemua mereka lebih berusia daripada Quran.
Dalam pada itu, meskipun ramai yang mengecam, terdapat juga beberapa komen yang menyokong hubungan pasangan kekasih tersebut dan memberikan kata-kata positif.

“Sesetengah orang memang tak boleh lihat orang lain bahagia kerana ia membuatkan mereka sedar bahawa kehidupan mereka amat teruk,” tulis seorang pengguna.
“Jangan pedulikan pandangan orang lain kerana yang penting, anda bahagia dan saling mencintai,” tambah seorang pengguna lain. – AGENSI


Gesa moratorium secara menyeluruh – GEM
Oleh MOHD RASDAN AHMAD

11 Jun 2021, 6:28 pm
PETALING JAYA – Persatuan Gerakan Ekonomi Malaysia (GEM) menggesa pihak kerajaan untuk mengumumkan pemberian moratorium secara menyeluruh terhadap semua rakyat termasuk golongan M40 dan T20.
Presidennya, Armin Baniaz Pahamin berkata, pemberian moratarium tidak perlu diluluskan secara bersasar kepada golongan B40 sahaja kerana ramai juga pekerja daripada golongan M40 dan T20 yang terjejas akibat pandemik Covid-19 sejak Mac tahun lalu.
Armin Baniaz
“Mengikut kajian pihak kami, hampir keseluruhan rakyat negara ini ada membuat pinjaman daripada institusi kewangan dan ramai di antara mereka sudah terjejas.
“Situasi ketika ini sudah berbeza, kita boleh lihat bagaimana juruterbang hilang pekerjaan dan kini hanya menjual burger di tepi jalan bagi meneruskan kehidupan,” katanya ketika sidang akhbar secara maya di sini hari ini.
Tambahnya lagi, moratorium amat diperlukan rakyat bagi memastikan kelangsungan hidup mereka dalam menempuh situasi genting fasa pandemik Covid-19 yang menyerang seluruh dunia ketika ini.
“Tanpa moratarium, ramai individu akan mengalami kebangkrapan, manakala kita akan dengar banyak lagi perniagaan akan gulung tikar.

“Adakah kita mahukan situasi seperti ini berlaku di negara kita? Diharapkan mesej serta gesaan ini sampai kepada pihak terlibat bagi membantu rakyat kita yang terjejas,” katanya. – K! ONLINE.


‘Janji bawa turun malam ini’
Oleh NOOR HASLIZA NUSI

11 Jun 2021, 7:41 pm
GEORGETOWN – Penghuni lelaki yang menjadikan koridor luar rumahnya di flat Bukit Gedung, Bayan Baru di sini sebagai tempat longgokan barang lusuh diberi masa kurang enam jam untuk mengangkat dan membersihkan kawasan kaki lima itu sebelum tengah malam ini.
Kediaman lelaki berusia dalam lingkungan 40-an itu sekali lagi dikunjungi Pengarah Pesuruhjaya Bangunan, Majlis Bandaraya Pulau Pinang, Nik Ariff Long Dir kira-kira pukul 3.30 petang tadi.
Kehadirannya buat kali kedua itu selepas penghuni terbabit dikatakan langsung tidak mengendahkan arahan pembersihan oleh pihak berkuasa tempatan dalam tempoh tiga hari mulai Sabtu lalu.
Pihak berkuasa berkenaan juga terpaksa mengetuk pintu rumah lelaki itu berkali-kali sebelum dibukanya dalam tempoh 15 minit.
Nik Ariff berkata, pihaknya memberi masa sehingga tengah malam ini kepada penghuni terbabit untuk membersihkan kawasan koridor itu termasuk membawa turun kesemua barangan lusuh serta sampah sarap yang dilonggok di hadapan rumahnya.
Menurutnya, pihaknya juga tidak teragak-agak untuk melupuskan kesemua barangan tersebut sekiranya penghuni masih ingkar dengan arahan pihak berkuasa pagi esok.

“Tempoh tiga hari yang diberikan kepada penghuni itu telahpun berakhir Selasa lalu dan dia (penghuni) dikatakan meminta lagi penangguhan sehingga semalam (Khamis).
“Hari ini, saya dapati dia masih ingkar dengan arahan yang dikeluarkan dan saya memutuskan untuk datang sekali lagi dan melihat sendiri kerja-kerja pembersihan dilakukannya selama tempoh hampir dua jam,” katanya kepada Kosmo! hari ini.
Akhbar Kosmo! baru-baru ini melaporkan tindakan penghuni terbabit yang melonggokkaan barangan lusuh sejak tiga bulan lalu di koridor hadapan rumahnya telah mendatangkan kebimbangan penduduk flat berkenaan.
Rata-rata penduduk risau sekiranya barangan lusuh seperti kerusi besi dan meja kayu yang ditimbun hingga mencecah siling koridor terjatuh ke bawah sehingga boleh mencederakan orang ramai. – K! ONLINE


Fadillah positif Covid-19
Oleh LUQMAN RIDHWAN MOHAMED NOR

11 Jun 2021, 7:20 pm
PETALING JAYA – Menteri Kanan Kerja Raya, Datuk Seri Fadillah Yusof disahkan positif Covid-19 setelah menerima keputusan ujian saringan awal malam semalam.
Kementerian Kerja Raya dalam satu kenyataan berkata, beliau menjalani ujian saringan Covid-19 pukul 10.15 pagi sebagai rutin biasa yang dibuat oleh Pejabat Menteri Kanan Kerja Raya dari semasa ke semasa.
“Sebelum ini beliau sentiasa menjalani ujian saringan dari semasa ke semasa dan keputusan adalah negatif termasuk terkini pada 3 Jun 2021.
“Fadillah kini berada dalam keadaan stabil dan memohon maaf atas segala kesulitan yang timbul. Beliau juga berdoa agar Allah SWT mempermudahkan urusan semua terlibat,” kata kenyataan itu hari ini.
Tambah kenyataan tersebut, beliau akan menjalani kuarantin di rumah disebabkan tiada sebarang gejala seperti nasihat Kementerian Kesihatan.
“Sepanjang tempoh kuarantin, Fadillah akan terus memantau dan memastikan urusan kementerian berjalan lancar,” katanya. – K! ONLINE


Kerbau 200 kilogram jatuh lubang najis diselamatkan
Oleh ABDUL RASHID ABDUL RAHMAN

11 Jun 2021, 6:55 pm
LIPIS – Seekor kerbau dewasa seberat kira-kira 200 kilogram yang terjatuh ke dalam lubang najis di belakang sebuah rumah di Kampung Bapong di sini berjaya diselamatkan bomba hari ini.
Dalam kejadian awal pagi itu, kerbau berkenaan dipercayai terjatuh selepas lubang penutup najis itu pecah dipijak haiwan berkenaan.
Ketua Zon 3 Jabatan Bomba dan Penyelamat Malaysia (JBPM) negeri, Shahrul Nizam Nasir berkata, bomba yang menerima panggilan pada pukul 9 pagi mengambil masa kira-kira dua jam untuk mengeluarkan kerbau berkenaan.
“Pada permulaan operasi pihak bomba menggunakan kayu dan tali, tetapi sukar menaikkan kerbau berkenaan kerana berat dan ruangan pembentung najis yang sempit.
“Bomba kemudiannya meminta bantuan jengkaut untuk mengorek tanah dan memecahkan pembentung najis tersebut untuk memberi ruang mengeluarkan kerbau sebelum ditarik menggunakan tali oleh bomba dan penduduk kampung,” katanya di sini, hari ini.
Menurut Shahrul Nizam, kerbau berkenaan yang selamat dikeluarkan hanya mengalami sedikit luka pada bahagian badan.-K! ONLINE


Tiga PKPD di Sabah dan satu di Kedah
Oleh EDDY AQMAL MOHAMED HAMIDI

11 Jun 2021, 7:04 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) di tiga daerah di Sabah dan satu di Kedah susulan peningkatan kes positif Covid-19 di kawasan tersebut.
Menteri Kanan (Keselamatan), Datuk Seri Ismail Sabri Yaakob berkata, tiga kawasan di Sabah yang dikenakan PKPD adalah di Kampung Kadazan, Tawau; perkampungan dalam daerah Kota Kinabalu dan Taman Villa Felca Nambazan di Penampang, Sabah.
“PKPD di Kota Kinabalu akan melibatkan dua buah perkampungan iaitu di Kampung Lobou 1 dan Kampung Bukit Permai.
“Kementerian Kesihatan (KKM) dalam laporan situasi semasa kes Covid-19 telah mengesan berlakunya peningkatan kes positif di kawasan-kawasan tersebut dan setelah membuat penilaian risiko bersetuju untuk melaksanakan PKPD berkuat kuasa 13 Jun sehingga 26 Jun depan,” katanya menerusi satu kenyataan hari ini.
Menurut Ismail Sabri, pelaksanaan PKPD di Kedah pula akan melibatkan Kampus Universiti Utara Malaysia (UUM) di Sintok.
“KKM telah mengesan peningkatan kes di situ apabila sebanyak 18 kes positif dilaporkan susulan saringan yang dilakukan ke atas 208 penghuni universiti tersebut selain kadar kebolehjangkitan yang tinggi.

“Susulan itu, kerajaan bersetuju untuk melaksanakan PKPD di kawasan berkenaan yang juga akan berkuat kuasa bermula 13 Jun hingga 26 Jun depan setelah penilaian risiko dilakukan,” ujar beliau.
Tambah Ismail Sabri, prosedur operasi standard (SOP) bagi semua PKPD tersebut adalah sama seperti yang telah diumumkan sebelum ini dan maklumat lanjut mengenainya boleh diakses menerusi laman web Majlis Keselamatan Negara (MKN) di www.mkn.gov.my. – K! ONLINE


Ahli Kongres dikecam samakan Israel dengan Taliban
Oleh KOSMO!

11 Jun 2021, 7:00 pm
WASHINGTON, AMERIKA SYARIKAT – Seorang ahli Kongres Amerika Syarikat (AS), Ilhan Omar dikecam oleh ahli-ahli politik negara itu selepas mengeluarkan kenyataan yang mengatakan bahawa AS dan Israel melakukan ‘kekejaman’ yang menyamai kumpulan Hamas dan Taliban.
Ilhan, yang merupakan salah satu daripada dua anggota Kongres beragama Islam,  dilaporkan pernah membuat kenyataan yang menyinggung perasaan Parti Demokrat sebelum ini.
Komen beliau disifatkan sebagai anti-Semitik atau anti-Israel.
Kedua-dua perwakilan Parti Demokrat dan Republikan menggesa Ilhan untuk menjelaskan kenyatannya atau beliau berdepan dengan hukuman termasuk dilucutkan daripada tugasan jawatankuasa Kongres.
Manakala 12 wakil Parti Demokrat turut mengeluarkan surat awam menyatakan bahawa mereka tidak bersetuju dengan kenyataan ahli parti itu.
Surat itu menyatakan bahawa kenyataan Ilhan  menyamakan AS dan Israel dengan Hamas dan Taliban sebagai ‘menyinggung perasaan dan tersasar’.

“Justeru, kami menggesa beliau untuk menjelaskan kenyatannya,” kata surat tersebut.
Ahli Kongres Minneapolis yang dilahirkan di Somalia itu sebelum ini sering mengkritik dasar Israel terhadap Palestin. – AFP


Lelaki tampar presiden Perancis dipenjara 4 bulan
Oleh KOSMO!

11 Jun 2021, 6:33 pm
VALENCE, PERANCIS – Mahkamah Perancis kelmarin menjatuhkan hukuman penjara empat bulan kepada seorang lelaki kerana menampar Presiden Perancis, Emmanuel Macron.
Damien Tarel, 28, dijatuhi hukuman penjara 18 bulan, namun mendapat penangguhan hukuman selama  14 bulan. Dia menampar Macron pada Selasa lalu.
Pendakwa raya menyifatkan tindakan lelaki yang berada dalam tahanan semenjak serangan itu sebagai ‘tidak boleh diterima’ dan ‘melakukan kekerasan dengan sengaja’.
Dalam sebutan kes, mahkamah mengikut saranan pendakwa raya untuk mengenakan hukuman penjara selama 18 bulan, namun selepas perbicaraan ringkas, hakim memutuskan bahawa Tarel perlu menjalani hukuman penjara selama empat bulan.
Tarel memberitahu pendakwa raya bahawa tindakannya menampar Macron selepas menunggu Presiden itu di luar bangunan sekolah di kampung Tain-l’Hermitage adalah ‘mengikut naluri dan bertindak tanpa berfikir’.
Di mahkamah, Tarel menyampaikan rasa simpati terhadap gerakan ‘jaket kuning’ dan berkata,  dia bersama dua rakannya pernah mempertimbangkan untuk membaling telur atau pai krim kepada Presiden itu semasa lawatan beliau ke Drome.

Tarel memberitahu saluran berita BFM bahawa dia berasa jengkel dengan Macron ketika lelaki itu datang dan menegurnya dan menyifatkan tindakan itu sebagai ‘langkah memancing undi bagi pilihan raya tahun depan yang saya tidak hargai’. -AFP


Juri All Together Now Malaysia akan dipanggil polis
Oleh MOHD. HUSNI MOHD. NOOR

11 Jun 2021, 6:34 pm
PUTRAJAYA – Polis akan memanggil 50 juri selebriti yang terbabit dalam rakaman program hiburan ‘All Together Now Malaysia’ terbitan Astro baru-baru ini untuk siasatan lanjut.
Ketua Polis Daerah Putrajaya, Asisten Komisioner Mohd. Fadzil Ali berkata, kesemua mereka akan dipanggil ke Ibu Pejabat Polis Daerah (IPD) Putrajaya dalam masa terdekat.
Beliau berkata, mereka dipanggil bagi membantu siasatan berhubung isu pematuhan prosedur operasi standard (SOP) di bawah Perintah Kawalan Pergerakan (PKP) Pemulihan.
“Mereka akan disiasat kerana tidak memakai pelitup muka di tempat awam dan siasatan dijalankan mengikut Peraturan 18, Peraturan-Peraturan Pencegahan dan Pengawalan Penyakit Berjangkit.
“Kami juga akan menyiasat mengikut Seksyen 269 Kanun Keseksaan (Akta 574) iaitu perbuatan cuai yang mungkin merebakkan jangkitan apa-apa penyakit berbahaya,” katanya menerusi kenyataan di sini hari ini.
Katanya, kertas siasatan akan dirujuk kepada Timbalan Pendakwa Raya setelah siasatan selesai.-K! ONLINE


PU Riz pula hadiahkan RM300 buat pelajar 5A SPM
Oleh MOHD. HAIKAL ISA

11 Jun 2021, 5:39 pm
PETALING JAYA – Pendakwah bebas juga selebriti, Muhammad Haris Mohd. Ismail atau PU Riz menawarkan RM300 kepada pelajar yang mendapat keputusan 5A ke atas dalam Sijil Pelajaran Malaysia (SPM) yang diumumkan semalam.
PU Riz, 26, berkata, mana-mana ibu bapa yang mempunyai anak atau pelajar itu sendiri boleh terus menghubunginya menerusi mesej peribadi (DM) di Instagram berserta bukti slip keputusan peperiksaan.
“Saya mencari pelajar yang mendapat keputusan 5A dalam SPM 2020 yang diumumkan semalam. Mereka hanya perlu DM dan bakal menerima hadiah daripada saya.
“Setiap seorang akan dapat RM300. Saya mahu berkongsi rezeki dengan adik-adik ini. Sekali gus mahu memberi galakan kepada mereka untuk terus berusaha pada masa akan datang.
“Saya tahu nilai ini tak besar, tapi apa yang saya cuba hendak sampaikan adalah setiap usaha itu pasti akan perolehi kebaikan dan ganjaran. Buktinya mereka sudah belajar bersungguh-sungguh dan dapat keputusan cemerlang. Kemudian dapat pula ganjaran hadiah,” katanya.
Dalam pada itu, suami kepada Neelofa itu menjemput kesemua pelajar yang terpilih itu menyertai sesi siaran langsung di Instagram miliknya @hrisbismail pada pukul 1 tengah hari, esok.

“Sedikit sebanyak mereka boleh berkongsi tips pembelajaran atau apa saja yang diamalkan sehingga mendapat keputusan cemerlang.
“Saya anggap perkongsian ini nanti bukan saja berguna pada semua yang menonton, tapi dapat dijadikan inspirasi kepada pelajar lain yang bakal menduduki SPM.
“Mana tahu perkongsian ini nanti dapat menjadi asbab kepada kejayaan ramai pelajar pula,” katanya.
Selain PU Riz, seorang lagi selebriti iaitu Wawa Zainal turut memberi apresiasi kepada lepasan SPM apabila menawarkan wang RM200 kepada yang mendapat keputusan minimum 7A.
Kelmarin, permaisuri hatinya, Neelofa turut membuat sumbangan 15 buah katil elektronik berharga hampir RM100,000 kepada Hospital Melaka bagi kegunaan pesakit Covid-19. – K! ONLINE


Pemandu e-hailing disamun penumpang RM20
11 Jun 2021, 5:32 pm
PETALING JAYA – Seorang pemandu e-hailing berdepan detik mencemaskan apabila disamun dua penumpangnya menggunakan pisau ketika menurunkan mereka di Taman Jasmin, Kajang di sini, malam tadi.
Ketua Polis Daerah Kajang, Asisten Komisioner Mohd. Zaid Hassan berkata, berdasarkan laporan yang dibuat mangsa pada pukul 12.46 tengah malam, dia disamun ketika mahu mengambil bayaran tambang daripada suspek.
“Ketika mangsa menoleh ke belakang dan mengambil tambang, suspek telah mengacukan sebilah pisau menyebabkan mangsa ketakutan lalu menyerahkan wang tunai sebanyak RM20 dan sebuah telefon bimbit.
“Mangsa yang berusia 47 tahun itu bagaimanapun tidak mengalami sebarang kecederaan,” ujarnya dalam kenyataan hari ini.
Menurut beliau, bertindak atas maklumat, pasukan polis dari Bahagian Siasatan Jenayah, Ibu Pejabat Polis Daerah (IPD) Kajang berjaya menahan kedua-dua suspek di sebuah rumah di Taman Bukit Mewah, Kajang kurang 12 jam selepas kejadian berlaku.
“Hasil semakan mendapati kedua-dua suspek yang merupakan warga tempatan itu mempunyai lima rekod lampau berkaitan dadah, dan enam rekod berkaitan jenayah,” ujarnya.

Jelasnya, kedua-dua suspek yang berumur 23 dan 25 tahun itu direman sehingga 15 Jun ini dan mereka disiasat mengikut Seksyen 392/397 Kanun Keseksaan. – K! ONLINE


Kenderaan angkasa China teroka Marikh
Oleh KOSMO!

11 Jun 2021, 5:58 pm
BEIJING – Zhurong mendarat di Planet Marikh pada Mei lalu sekali gus pencapaian besar China untuk menjadi kuasa besar angkasa lepas.
Kenderaan itu  dinamakan sempena nama dewa api dalam masyarakat China.
Zhurong mengkaji topografi sebuah dataran  lahar yang luas di Marikh yang dikenali sebagai Utopia Planitia.
Gambar yang disiarkan oleh Pentadbiran Angkasa Lepas Nasional China menunjukkan trek di tanah merah yang ditinggalkan oleh Zhurong.
Kenderaan enam roda berkuasa solar dan seberat  240 kilogram itu dijangka berada di Marikh selama tiga bulan untuk merakam gambar, mengumpulkan data geografi dan mengambil sampel batu.
China kini menghantar angkasawan ke angkasa lepas, kenderaan penjelajah ke Bulan dan mendaratkan kenderaan itu di Planet Marikh.

Amerika Syarikat dan Rusia merupakan negara selain China yang berjaya sampai ke Planet Marikh. – AFP


Warga emas jalan kaki 3 kilometer demi vaksin
Oleh ROHANA MOHD. NAWI

11 Jun 2021, 5:38 pm
KOTA BHARU – Seorang wanita warga emas sanggup berjalan kaki sejauh tiga kilometer dari rumahnya untuk menerima suntikan vaksin Covid-19 di Pusat Pemberian Vaksin (PPV), Kompleks Balai Islam di sini pada Selasa lalu.
Siti Meriam Sulong, 76, yang merupakan ibu tunggal tetap berjalan kaki hampir tiga jam dari rumahnya di Kampung Pasir Hor di sini selepas motosikal anaknya, Suhaimi Hussin, 42, rosak pada hari tersebut.
Katanya, dia terpaksa hadir pada tarikh tersebut kerana sudah menangguhkan suntikan dos pertama pada bulan lalu atas faktor yang sama.
“Sebaik sampai di PPV, saya terpaksa meminta kebenaran untuk berehat kira-kira setengah jam kerana terlalu penat berjalan sebelum menerima suntikan.
“Jururawat bertugas terkejut apabila mengetahui saya berjalan kaki ke sini selepas keluar dari rumah pada pukul 10 pagi untuk menepati masa janji temu iaitu pada pukul 1.30 tengah hari,” katanya ketika ditemui pemberita di rumahnya hari ini.-K! ONLINE


Pemandu e-hailing disamun penumpang RM20
Oleh NOR AZIHAN MD. GHAZALI

11 Jun 2021, 5:26 pm
PETALING JAYA – Seorang pemandu e-hailing berdepan detik cemas apabila disamun dua penumpangnya menggunakan pisau ketika menurunkan mereka di Taman Jasmin, Kajang di sini, malam tadi.
Ketua Polis Daerah Kajang, Asisten Komisioner Mohd. Zaid Hassan berkata, berdasarkan laporan yang dibuat mangsa pada pukul 12.46 tengah malam, dia disamun ketika mahu mengambil bayaran tambang daripada suspek.
“Ketika mangsa menoleh ke belakang dan mengambil tambang, suspek telah mengacukan sebilah pisau menyebabkan mangsa ketakutan lalu menyerahkan wang tunai sebanyak RM20 dan sebuah telefon bimbit.
“Mangsa yang berusia 47 tahun itu bagaimanapun tidak mengalami sebarang kecederaan,” ujarnya dalam kenyataan hari ini.
Menurut beliau, bertindak atas maklumat, pasukan polis dari Bahagian Siasatan Jenayah, Ibu Pejabat Polis Daerah (IPD) Kajang berjaya menahan kedua-dua suspek di sebuah rumah di Taman Bukit Mewah, Kajang kurang 12 jam selepas kejadian berlaku.
“Hasil semakan mendapati kedua-dua suspek rakyat tempatan itu mempunyai lima rekod lampau berkaitan dadah dan enam rekod berkaitan jenayah,” ujarnya.

Jelasnya, kedua-dua suspek yang berumur 23 dan 25 tahun itu direman sehingga 15 Jun ini dan mereka disiasat mengikut Seksyen 392/397 Kanun Keseksaan. – K! ONLINE


Aksem rampas 700kg daun ketum
Oleh NUR NAZLINA NADZARI

11 Jun 2021, 5:45 pm
PADANG BESAR – Agensi Kawalan Sempadan Malaysia (Aksem) Chuping merampas kira-kira 700 kilogram (kg) daun ketum dianggarkan bernilai RM21,000 di Kuari Batu Reput, Jalan Padang Besar-Ulu Pauh, Felda Rimba Mas di sini hari ini.
Komander Aksem negeri, Deputi Superintendan Azizan Saman berkata, bertindak atas maklumat penyeludupan di kawasan ladang tebu dekat sini, anggotanya menjumpai sebuah Mitsubishi Pajero di kawasan kuari tersebut kira-kira pukul 7.30 pagi.
Katanya, kenderaan itu didapati ditinggalkan dalam keadaan enjin masih dihidupkan dan hasil pemeriksaan ke atas kenderaan tersebut menemui 20 guni putih berisi daun hijau disyaki ketum.
“Anggota seterusnya membuat pemerhatian selama sejam di kawasan berkenaan, namun tiada sesiapa yang datang menghampiri kenderaan itu,” katanya dalam satu kenyataan di sini hari ini.
Beliau berkata, kesemua barang rampasan kemudian dibawa ke Kompleks Aksem Chuping untuk tindakan lanjut dan kes disiasat di bawah Seksyen 30 (3) Akta Racun 1952. K!-ONLINE


11 penduduk PKPD Kampung Kutan positif Covid-19
Oleh ROSLIZA MOHAMED

11 Jun 2021, 6:04 pm
TUMPAT – Seramai 11 orang daripada 415 penduduk Kampung Kutan Tengah di sini yang dikenakan Perintah Kawalan Pergerakan Diperketatkan (PKPD) bermula hari ini hingga 24 Jun disahkan positif Covid-19.
Pengarah Jabatan Kesihatan Negeri Kelantan (JKNK) Datuk Dr. Zaini Hussin berkata, semua penduduk itu disahkan positif selepas ujian saringan dijalankan di Sekolah Menengah Kebangsaan (SMK) Kutan di sini bermula semalam.
Katanya, keseluruhan penduduk di kawasan tersebut dianggarkan seramai 990 orang dan ujian saringan akan dilakukan dengan segera ketika PKPD sedang dilaksanakan di situ.
“Oleh itu, kita memohon kerjasama semua penduduk di kawasan tersebut agar tampil menjalani ujian saringan dalam usaha mencegah penularan wabak Covid-19 di kawasan itu.
“Selain Kampung Kutan Tengah, seorang penduduk Kampung Ketil, Pengkalan Kubor di sini turut dikenakan PKPD turut disahkan positif Covid-19 selepas JKNK menjalankan ujian saringan terhadap 124 individu di kawasan itu,” katanya ketika dihubungi Kosmo! hari ini.
Ketika pelaksanaan PKPD di Kampung Kutan Tengah, penutupan jalan utama yang menghubungkan dari arah Kota Bharu menghala Pasir Mas ditutup kepada semua kenderaan.

Orang ramai boleh melalui jalan alternatif dari Kampung Delima Wakaf Bharu di sini dan Jambatan Tendong, Pasir Mas.-K! ONLINE


PST langkah MAFI kawal lambakan makanan
Oleh LUQMAN RIDHWAN MOHAMED NOR

11 Jun 2021, 5:21 pm
PETALING JAYA – Kementerian Pertanian dan Industri Makanan (MAFI) telah mengambil pelbagai pendekatan bagi memastikan kelancaran dan kelangsungan rantaian bekalan makanan di negara ini.
Timbalan Menteri Pertanian dan Industri Makanan II, Datuk Che Abdullah Mat Nawi berkata, ia termasuklah mengurus isu lambakan, antaranya melalui pelaksanaan Pasar Segar Terkawal (PST) di lokasi-lokasi terpilih.
Katanya, secara keseluruhan, sebanyak 42 buah PST beroperasi setakat ini di seluruh negara dan di Negeri Sembilan pula terdapat empat lokasi.
“Lokasi berkenaan ialah Pasar Tani Kekal Paroi, Pasar Tani Kekal Bandar Seri Jempol, Pusat Operasi Lembaga Pemasaran Pertanian Persekutuan (FAMA) Seremban dan Agrobazaar Sendayan.
“PST ini akan terus beroperasi sepanjang pelaksanaan sekatan pergerakan penuh ini,” katanya dalam satu kenyataan hari ini.
Beliau terdahulu mengadakan lawatan kerja di dua lokasi PST FAMA iaitu Pusat Operasi FAMA Seremban dan Agrobazaar Sendayan, Seremban, Negeri Sembilan.

Tujuan lawatan kerja itu adalah bagi beliau melihat sendiri kelangsungan rantaian bekalan makanan melalui PST yang menawarkan barangan keperluan kepada pengguna khususnya penduduk setempat ketika Perintah Kawalan Pergerakan (PKP) Penuh Fasa Pertama dijalankan.
Turut hadir Pengerusi FAMA, Datuk Mohd. Fasiah Mohd. Fakeh.
Tambah Che Abdullah, setiap PST akan mempunyai lapan komoditi teras iaitu sayur, buah, ikan, ayam, daging, produk Industri Kecil dan Sederhana (IKS), barangan runcit dan makanan.
Katanya, melalui PST di Agrobazaar Sendayan, para pengguna digalakkan untuk membeli secara atas talian melalui Shopee atas nama pekedai Agrobazaar Sendayan bagi menikmati diskaun yang ditawarkan.
Pada masa sama, beliau menjelaskan bahawa MAFI sentiasa mengambil semua langkah yang perlu bagi memastikan kelancaran rantaian bekalan makanan, antaranya pengeluaran, pengedaran dan peruncitan produk hasil pertanian serta industri makanan.
“MAFI dengan kerjasama semua pihak bertanggungjawab akan terus memastikan keadaan sentiasa terkawal dan bekalan makanan berada dalam keadaan yang mencukupi serta stabil kerana sektor pertanian dan industri makanan diletakkan sebagai satu perkhidmatan perlu. – K! ONLINE


Krim Brilliant Skin Essentials dikesan mengandungi tretinoin
Oleh SUBKHI SUDARJI

11 Jun 2021, 6:14 pm
PUTRAJAYA – Bahagian Regulatori Farmasi Negara (NPRA), Kementerian Kesihatan (KKM) mengesan racun berjadul tretinoin dalam produk kosmetik berjenama Brilliant Skin Essentials Whitening Facial Cream.
Ketua Pengarah Kesihatan, Tan Sri Dr. Noor Hisham Abdullah berkata, notifikasi produk kosmetik terlibat telah dibatalkan dan ia tidak lagi dibenarkan untuk dijual di negara ini.
“Produk yang mengandungi tretinoin adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat profesional kesihatan.
“Penggunaan produk yang mengandungi bahan-bahan tersebut tanpa pengawasan profesional kesihatan boleh menyebabkan pelbagai kesan-kesan sampingan,” katanya menerusi kenyataan akhbar hari ini.
Beliau berkata, penggunaan tretinoin tanpa pengawasan profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.-K! ONLINE


Diculik satu jam, ditinggal tepi jalan
Oleh MOHAMAD FAIZAL HASHIM

11 Jun 2021, 6:20 pm
JOHOR BAHRU – Seorang pemuda berdepan detik cemas apabila dilarikan sebelum dipukul lima lelaki dalam kejadian di Taman Mount Austin di sini kelmarin.
Dalam kejadian pada pukul 6 petang itu, mangsa yang berusia dalam lingkungan 20-an itu dibebaskan kira-kira sejam kemudian selepas dilarikan menggunakan kereta jenis Proton Persona.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, mangsa dibebaskan kira-kira pukul 7 malam hari yang sama di tepi jalan kawasan Mount Austin, dekat sini.
Mohd. Padzli
“Hasil siasatan mendapati ada penglibatan seorang wanita dalam kejadian ini. Bertindak atas maklumat polis berjaya menahan wanita terbabit.
“Motif sebenar suspek melarikan mangsa masih dalam siasatan, namun setakat ini tidak melibatkan kegiatan ah long,” katanya dalam kenyataan di sini hari ini.-K! ONLINE


NUBE gesa percepat suntikan vaksin petugas bank
Oleh IZZATUL ‘AIN AZMAN

11 Jun 2021, 4:43 pm
PETALING JAYA – Kesatuan Kebangsaan Pekerja-Pekerja Bank (NUBE) menggesa kerajaan mempercepatkan suntikan vaksin kepada kakitangan sektor perbankan kerana mereka merupakan antara petugas barisan hadapan.
Setiausaha Agung NUBE, J Solomon berkata, mereka terkilan kerana sehingga kini pekerja perkhidmatan perbankan masih belum mendapatkan suntikan vaksin walaupun permohonan telah dikemukakan sejak Mac lalu.
“Persatuan Bank-Bank Komersial Malaysia telah menulis surat kepada Kementerian Sains, Teknologi dan Inovasi (MOSTI) dan pihak kami telah dimaklumkan tentang persetujuan MOSTI untuk memberi pertimbangan terhadap permintaan kami.
“Pihak kami juga telah menulis surat pada Mei lalu dan kami dimaklumkan bahawa permintaan tersebut sudah dimaklumkan kepada Pasukan Petugas Imunisasi Covid-19 dan Kementerian Perdagangan Antarabangsa dan Industri (MITI).
“Bagaimanapun, sehingga kini tiada maklum balas daripada kementerian tersebut,” katanya dalam satu kenyataan di sini hari ini.
Menurut beliau, pihaknya sentiasa menghargai inisiatif yang dilakukan kerajaan dalam mengendalikan program vaksinasi dan mencapai sasaran imuniti kelompok.

“Sekali lagi kami menegaskan bahawa pihak kami bersedia untuk memberikan kerjasama dan sokongan ke atas program vaksinasi yang sedang dijalankan kerajaan,” ujarnya. – K! ONLINE.


Barang keperluan sambut bayi sulung musnah
Oleh MOHAMAD NAUFAL MOHAMAD IDRIS

11 Jun 2021, 5:13 pm
KUALA SELANGOR – Persiapan seorang wanita menyambut bakal anak sulungnya menjadi suram apabila rumah keluarganya terbakar dalam kejadian di Lorong Mat Rojak, Jalan Batu Bernam 9 1/2 di sini, semalam.
Kejadian berlaku kira-kira 1 tengah hari itu mengakibatkan barangan kelengkapan seperti baju, lampin pakai buang, botol susu dan beberapa kelengkapan lain bernilai RM500 yang baharu dibelinya pagi kejadian musnah.
Siti Nur Haziawah Hassim, 22, yang kini hamil enam bulan memberitahu, ketika kejadian dia sedang tidur terkejut apabila mendengar jeritan kebakaran daripada anak saudaranya Nur Damia Qistina Mohd. Fauzal, 11,.
Katanya, sewaktu kejadian terdapat lapan ahli keluarganya berada di rumah tersebut.
“Kami sekeluarga keluar dari rumah sehelai sepinggang manakala suami,Muhammad Baharin Alif, 22, cuba memadamkan kebakaran dan barangan keperluan untuk bayi sulung saya musnah dalam kebakaran itu,” katanya ketika ditemui di sini hari ini.
Mereka yang ingin membantu boleh menyalurkan sumbangan menerusi akaun bank Agrobank 2005491000127340 milik Siti Nur Haziawah. -K! ONLINE


Kepentingan agama, bangsa dekat pada Allahyarham Harussani
Oleh MOHAMAD HAFIZI BIN MOHD SAID

11 Jun 2021, 4:23 pm
IPOH – Timbalan Mufti Perak, Datuk Zamri Hashim mendedahkan, Allahyarham Tan Sri Harussani Zakaria sering menitiskan air mata memikirkan nasib agama dan bangsanya sepanjang perjuangan dakwahnya.
Zamri berkata, semoga titisan air mata Allahyarham Mufti Perak itu akan membajai benih perjuangan yang ditinggalkan untuk diteruskan.
Zamri yang berkhidmat 24 tahun bersama Allahyarham dilihat tidak dapat menahan sebak ketika membacakan khutbah Jumaat bertajuk, Ulama Pembimbing Ummah yang menyentuh keperibadian Allahyarham di Masjid Sultan Idris Shah II di sini hari ini.
Menurut Zamri, dalam tempoh 82 tahun usia Allahyarham, selama 36 tahun telah diabadikan untuk menjunjung amanah berkhidmat sebagai Mufti Perak.
“Allahyarham menyempurnakan tanggungjawab tanpa mengenal jerih atau perih, jemu atau bosan, gigih dan tekun berusaha mentarbiahkan ummah dan menyebarkan syiar Islam.
“Semasa menjunjung amanah, Sahibus Samahah Tan Sri Harussani telah menyempurnakan tanggungjawab secara tegas lagi berani, teguh berpegang kepada prinsip yang berlandaskan al-Quran dan As-Sunnah, serta logik qias yang bernas,” katanya.

Tambahnya, agama Islam, institusi raja Melayu, orang Melayu, kedudukan dan pencapaian ummah dari sudut pendidikan dan ilmu, taraf sosial dan kemajuan ekonomi, perpaduan dan penguasaan politik, merupakan mauduk-mauduk yang sangat dekat di hati Mufti Perak sepanjang hayatnya.
“Tan Sri Harussani sentiasa menyuarakan peringatan akan pentingnya peranan Raja Pemerintah sebagai payung Agama Islam dan benteng pertahanan adat Melayu.
“Oleh itu, para ulama dan para wazir wajib menyembahkan sebaik nasihat kepada Raja Pemerintah agar institusi tersebut, dijamin kedaulatannya, dan tidak dicemari atau dipersendakan,” katanya.
Bagaimanapun Zamri berkata, tidak ada yang kekal di dunia ini namun khidmat dan bakti Allahyarham Mufti Perak kepada negeri dan ummah kini tinggal dalam kenangan.
“Pemergian Tan Sri Harussani menyahut seruan Ilahi merupakan kehilangan yang sangat berharga kepada negeri dan ummah dan Sesungguhnya Allah SWT Maha Mengetahui hikmah di sebalik setiap kejadian.
“Mungkin telah sampai waktunya, insan yang layak digelar murabbi ini berehat di sisi Rabnya, meninggalkan amanat dan tanggungjawab untuk diteruskan oleh kita yang masih dikurniakan usia di dunia ini,” katanya. – K! ONLINE


Bercinta ke? Hafreez Adam 30 kali turun naik lif sebab hadiah Azar Azmi
Oleh MOHAMMAD SHAHEMY AZMI

11 Jun 2021, 4:49 pm
PETALING JAYA – Sempena hari ulang tahun kelahiran yang ke-31, pelakon Hafreez Adam tidak menang tangan apabila terpaksa berulang-alik hampir 31 kali turun naik ke lobi kediamannya untuk mengambil hadiah kiriman pelakon Azar Azmi.
Menerusi satu hantaran video yang dimuat naik Hafreez dalam Instagramnya, pelakon itu memberitahu bahawa pada mulanya dia tidak tahu hadiah-hadiah tersebut dikirim oleh Azar untuknya.
“Ada orang rancang nak buat kejutan. Kononnya 31 biji kek cawan (cupcakes) untuk 31 kali penghantaran. Rumah pula jenis kondominium.
“Musim ‘lockdown’ semua penghantaran kena ambil kat bawah. Masa penghantaran pertama saya ambil. Tertanya juga siapa yang bagi sebab tak ada kad (pengirim). Cuma kek cawan dan balon,” katanya
Ujar pelakon drama Mona Lisa itu lagi, dia mendapat panggilan penghantaran hadiah setiap tiga hingga empat minit dan terpaksa turun ke bawah kediamannya untuk mengambil hadiah sehinggalah dia tidak larat untuk berbuat demikian.
“Sehingga panggilan kedua terakhir (kali ke-30), saya turun sendiri sebab rider (penghantar hadiah) kata kali ini tuan yang mengirimkan hadiah (Azar Azmi) minya saya ambil sendiri hadiah. Istimewa katanya,” ujarnya.

Menerusi hantaran video yang dimuat naik dalam Instagramnya, Hafreez berkongsi saat dia menerima beberapa hadiah berupa jambangan bunga, kek, coklat dan belon yang diterima daripada Azar.
Sementara Azar menerusi Instagramnya menjelaskan, dia berbuat demikian (mengirimkan banyak hadiah) kepada Hafreez kerana ingin melihat pelakon itu berasa gembira ketika meraikan hari jadi.
“Saya tidak mahu apa-apa daripada awak. Tapi saya akan selalu mendoakan setiap langkah perjalanan awak.
“Mengirimkan hadiah sempena hari istimewa (hari jadi) awak, sekurang-kurangnya membuatkan awak gembira dan rasa dihargai,” tulisnya.
Dalam pada itu, Azar turut meminta maaf kepada Hafreez jika tindakannya menghantar hadiah yang banyak telah menyusahkan pelakon tersebut.
“Saya minta maaf kalau menjengkelkan awak. Selamat hari jadi yang ke-31 Hafreez Adam,” ujar Azar.
Tindakan Azar atau nama sebenarnya Siti Azar Ameerah Azmi, 32, membuat kejutan hari jadi Hafreez sekali gus menimbulkan tanda tanya dalam kalangan netizen apabila ramai yang berteka-teki, adakah mereka sedang dilamun cinta.
“Manisnya. Untuk Azar dan Hafreez saya mendoakan semoga berbahagia selalu, dipermudahkan segala urusan. Kalau jodoh kenapa tidak? Yang penting kamu berdua bahagian,” komen salah seorang pengikutnya.
Menguatkan andaian, Azar yang telah putus tunang pada Februari tahun lalu baru sahaja bercerita tentang status hatinya tetapi nekad untuk merahsiakan identii kekasih baharunya.
Pelakon yang popular menerusi drama Nur 2 itu mengakui bahawa dia sudah menemui pengganti, namun pengalaman putus tunang mengajarnya untuk lebih berhati-hati dalam berkongsi perihal peribadinya kepada umum.
Malah, Azar turut memaklumkan bahawa dia kini memang sedang bercinta dengan seseorang dan akan berkongsi perkara tersebut dengan peminat dan mendia apabila sampai waktunya nanti. -K! ONLINE


Kerja sambilan tidak dapat, pelajar rugi RM2,185
Oleh MOHD SYALMIZI HAMID

11 Jun 2021, 4:26 pm
SEBERANG PERAI – Hasrat seorang pelajar lelaki di Kepala Batas di sini untuk mencari kerja sambilan bukan sahaja tidak kesampaian, bahkan berputih mata kerana mengalami kerugian wang sebanyak RM2,186 selepas dipercayai menjadi mangsa penipuan sindiket semalam.
Mangsa berusia 19 tahun itu dikatakan terjerat dalam penipuan tersebut selepas melihat iklan yang menawarkan pekerjaan sambilan di kumpulan aplikasi WhatsApp.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa yang berminat untuk menyertai pekerjaan sebagai pemberi ‘rating’ (penilaian) di sebuah platform e-dagang popular telah menghubungi seorang individu.
“Selepas perbincangan, suspek memberitahu bahawa mangsa telah dikreditkan dengan sejumlah komisen.
“Namun dia harus membuat pembayaran ke dalam satu akaun bank yang diberikan sebelum komisen tersebut diluluskan,” katanya kepada pemberita hari ini.
Beliau berkata, mangsa yang teruja dengan tawaran pekerjaan itu kemudiannya telah memindahkan wang berjumlah RM 2,185 secara berperingkat-peringkat ke dalam akaun bank yang diberikan oleh suspek.

“Mangsa bagaimanapun sedar dia ditipu setelah suspek masih meminta bayaran tambahan bagi mendapatkan komisen yang lebih tinggi.
“Dia yang mula rasa curiga terus membuat semakan dengan polis sebelum sedar bahawa dirinya telah ditipu oleh sindiket menawarkan kerja sambilan yang tidak wujud,” katanya lagi.
Dalam perkembangan berbeza, Noorzainy berkata, seorang peniaga wanita di sebuah platform e-dagang kerugian wang RM3,400 selepas menjadi mangsa penipuan oleh individu menyamar pelanggan yang mahu membeli sebuah buku baru-baru ini.
Menurutnya, mangsa dari Butterworth berusia 26 tahun itu terjerat selepas seorang individu kononnya mahu membeli buku berjudul Wanita Wajib Kaya dengan membuat pembayaran dari luar negara, namun mangsa perlu membuat pembayaran terlebih dahulu bagi membolehkan transaksi diluluskan.
Beliau berkata, mangsa yang terpedaya telah memindahkan wang sebanyak RM3,400 sebelum menyedari dirinya ditipu semalam.
Beliau berkata, kedua-dua kes berkenaan disiasat dibawah Seksyen 420 Kanun Keseksaan. – K! ONLINE


Tinggalkan Warner Music, Lizzy bukan lupa daratan
Oleh HANISAH SELAMAT

11 Jun 2021, 4:19 pm
PETALING JAYA – Penyanyi Elizabeth Tan tidak menganggap keputusan meninggalkan Warner Music sebagai tindakan lupa daratan memandangkan namanya mula dikenali menerusi YouTube terlebih dahulu sebelum menyertai label berkenaan.
Kata penyanyi yang mesra dibahasakan Lizzy itu, selama tiga bersama Warner, syarikat rakaman berkenaan sudah banyak membantu perkembangan kerjaya nyanyiannya, selain komposer terkenal, Faizal Tahir yang menghasilkan lagu popular pertamanya.
“Saya tidak perlu risau jika timbul cakap belakang, lupa diri atau sebagainya kerana sepanjang tempoh bersama mereka saya sudah memenuhi klausa perjanjian dalam kontrak yang berakhir Februari lalu termasuk merakamkan 10 buah lagu.
“Saya terpaksa mengambil langkah ini demi peningkatan kerjaya seni selain melihat prospek terhadap peluang perniagaan yang lebih luas, sedangkan Warner Music hanya tertumpu terhadap cabang nyanyian.
“Saya tak risau pun kalau dikata lupa diri sebab tak rasa Warner Music sahaja yang cipta nama saya. Saya usaha sendiri menerusi perkongsian video dalam YouTube dan syarikat rakaman ini cuma membantu untuk saya terus berkembang.
“Apa pun saya banyak terhutang budi kepada komposer Faizal Tahir yang melonjakkan bakat saya di mata peminat muzik dengan lagu ciptaan pertamanya untuk saya berjudul Knock Knock, disusuli beberapa dendangan lain.

“Lagi pun perkara ini sudah saya pertimbangkan dengan teliti sejak tahun lepas lagi selepas banyak peluang bisnes hadir tetapi terpaksa ditangguhkan disebabkan masih ada kontrak,” katanya menerusi satu sesi sidang media khas bersama media hari ini.
Terdahulu, ura-ura penyanyi dan pelakon itu tidak menyambung kontrak bersama syarikat rakaman terbabit mula diperkatakan apatah lagi selepas ramai melihatnya semakin aktif dalam arena lakonan
Ditanya kenapa hanya selepas hampir empat bulan ‘berpisah’ baharu Elizabeth atau Lizzy mengumumkan perkara tersebut, akuinya terdapat beberapa isu perlu diperhalusi termasuk hal berkaitan perundangan.
“Sebenarnya ada isu antara kami tetapi kalau boleh saya mahu selesaikannya secara baik. Mereka pun tahu saya sudah penuhi klausa dalam kontrak. Inilah peluang saya untuk terus maju dalam bidang lain.
“Sekarang proses rundingan masih berjalan tetapi peguam saya sudah menghantar notis kepada Warner sejak dua bulan lepas. Saya tak tahu mereka sudah terima atau tidak, tetapi jika masih tidak berjawab maknanya saya sudah dilepaskan.
“Dalam tempoh ini, selain lakonan, saya juga merealisasikan bisnes pakaian kasual bawah jenama Izzi. Dari situ saya banyak belajar soal perniagaan. Semua ini saya adalah keputusan yang saya buat sendiri, bukan dipengaruhi suami atau sesiapa,” ulasnya lagi.
Sementara itu, mengenai perkahwinan secara tertutup bersama Dr Ding Siew Jing, 30, pada Mac lalu, dedah Lizzy semua perincian mengenai majlis kecil itu sudah dimaklumkan kepada syarikat rakamannya sejak tahun lepas lagi.
“Tiada apa yang saya rahsiakan daripada syarikat, mereka tahu. Apa pun buat masa ini sebarang urusan, tawaran atau temu janji akan diuruskan ibu saya,” katanya.
Berhubung pendedahannya tidak tinggal serumah dengan suami, Lizzy menegaskan mereka sudah sepakat dan selesa menjalani kehidupan sedemikian memandangkan suaminya juga bakal sibuk dengan tanggungjawab di hospital sehingga akhir tahun nanti.
“Apabila kita kahwin kita perlu ada ruang untuk diri sendiri. Kami tak percaya orang yang sudah berumahtangga perlu buat semua perkara bersama-sama. Nantui masa mati pun kita seorang saja,” tambah pelakon Gerak Khas edisi terbaharu itu. – K! ONLINE


Indonesia perangi denggi guna bakteria
Oleh KOSMO!

11 Jun 2021, 5:17 pm
JAKARTA –  Jangkitan demam denggi menurun secara mendadak dalam satu kajian di Indonesia di mana sejenis bakteria digunakan untuk mengurangkan populasi nyamuk Aedes sekali gus memberikan harapan dalam perang terhadap penyakit yang menjangkiti berjuta-juta orang di seluruh dunia  setiap tahun.
Hasil kajian tiga tahun itu yang diterbitkan dalam New England Journal of Medicine pada minggu ini mendapati bahawa menjangkiti nyamuk Aedes dengan bakteria tidak berbahaya dinamakan Wolbachia mendorong kepada penurunan 77 peratus kes demam denggi.
Jangkitan yang memerlukan rawatan hospital juga menurun sebanyak 86 peratus di kawasan melibatkan  penggunaan Wolbachia di bandar Yogyakarta, Pulau Jawa di mana kajian tersebut dijalankan.
Kajian itu dilakukan oleh Program Nyamuk Sedunia dan Universiti Gadjah Mada.
“Angka 77 peratus secara jujurnya adalah menakjubkan untuk penyakit berjangkit dan kami amat gembira serta bersyukur,” kata Adi Utarini yang merupakan penyelidik kesihatan awam di Universiti Gadjah Mada dan penulis bersama kajian tersebut.
Kajian itu melibatkan membebaskan  bakteria Wolbachia dalam populasi nyamuk di beberapa lokasi spesifik di Yogyakarta bagi mengukur bagaimana ia memberi kesan terhadap jangkitan demam denggi dalam kalangan penduduk berumur tiga tahun hingga 45 tahun.

Penggunaan bakteria itu kini diperluaskan ke beberapa kawasan lain di bandar tersebut.
Bakteria Wolbachia menyekat keupayaan virus untuk membiak di dalam nyamuk Aedes  yang menyebabkan demam denggi apabila ia menggigit manusia. – AFP


Lima ditahan buat, jual senjata api tiruan
Oleh DIYANATUL ATIQAH ZAKARYA

11 Jun 2021, 5:03 pm
MELAKA – Polis merampas lapan laras senapang tiruan dan menahan lima lelaki tempatan selepas dipercayai aktif membuat dan menjual pelbagai jenis senjata menyerupai senjata api di daerah Jasin, semalam.
Kesemua suspek berusia 35 hingga 64 tahun itu ditahan dalam serbuan berasingan oleh sepasukan pegawai dan anggota daripada Jabatan Siasatan Jenayah (JSJ) Bukit Aman.
Ketua Polis Melaka, Datuk Abdul Majid Mohd. Ali berkata, hasil risikan, serbuan itu telah dilakukan di antara pukul 10 malam sehingga 8 pagi di sekitar daerah Jasin.
“Pasukan Siasatan Khas (D9), JSJ Bukit Aman memantau beberapa lokasi sasaran sejak pukul 2 petang sebelum menyerbu premis-premis terlibat pada pukul 10 malam.
“Hasil serbuan, sebanyak lapan laras senapang tiruan menyerupai senjata api dijumpai dan susulan itu JSJ Bukit Aman menahan lima lelaki termasuk seorang berusia 35 tahun dipercayai dalang pembuatan senjata tersebut,” katanya di Ibu Pejabat Polis Kontinjen Melaka, Bukit Beruang, di sini, hari ini.
Abdul Majid berkata, hasil soal siasat dalang, suspek mendakwa dia menghasilkan senjata tiruan itu bagi tujuan memburu haiwan.

“Dia yang melakukan kerja-kerja kampung memberitahu senjata tiruan itu dijual kepada kenalan rapat bagi tujuan memburu haiwan di hutan. Kita percaya kegiatan itu telah dilakukan suspek lebih dari setahun,” katanya.
Ujarnya, rampasan tersebut juga adalah yang terbesar setakat ini membabitkan kesalahan senjata api tiruan.
Dalam serbuan sama, beliau memberitahu, polis turut menemui dan merampas 14,800 batang rokok tidak bercukai dengan nilai anggaran pasaran RM13,170.
Katanya, kes disiasat mengikut Kes disiasat di bawah Seksyen 8 Akta Senjata 1960 dan Seksyen 135(1)(d) Akta Kastam 1967. – K! ONLINE